
NATO ŞI RUSIA: MANEVRE MILITARE SIMULTANE ÎN MAREA NEAGRĂ
Raport NATO: unele state reduc cheltuielile militare, în pofida agresiunii ruse 

Şase state membre NATO, printre care Germania, Canada şi Marea Britanie, îşi vor reduce cheltuielile militare în 2015, în pofida agresiunii ruse în Ucraina, în timp ce alte şase ţări vor mări sumele pentru apărare, potrivit unui raport publicat de European Leadership Network. Raportul evidenţiază faptul că, în pofida preocupărilor privind agresiunea rusă în Ucraina şi a angajamentelor politice asumate la summitul NATO din Ţara Galilor, în septembrie 2014, unele state membre ale Alianţei Nord Atlantice nu respectă angajamentele asumate. Potrivit raportului - care nu include Statele Unite - o singură ţară dintre cele analizate, Estonia, va cheltui 2% din PIB pentru apărare în 2015. Şase state - respectiv Marea Britanie, Germania, Canada, Italia, Ungaria şi Bulgaria - îşi vor reduce cheltuielile cu apărarea în 2015. Franţa îşi va menţine bugetul pentru apărare neschimbat faţă de 2014. Polonia se apropie de pragul de 2% din PIB pentru cheltuielile militare şi este cea mai importantă dintr-un grup de şase ţări care îşi măresc bugetul pentru apărare în 2015. Din acest grup mai fac parte Letonia, Lituania, Norvegia, Olanda şi România.

Raportul menţionează că “retorica folosită la summitul NATO din Ţara Galilor a avut efecte slabe asupra principalelor state europene membre NATO - Marea Britanie, Franţa şi Germania - în ceea ce priveşte bugetul militar. În spatele unităţii afişate a NATO, percepţiile asupra ameninţărilor reale diferă în mod semnificativ între aliaţi, iar acest lucru se reflectă în abordările lor divergente privind deciziile bugetare”.

 
În document se afirmă că, în Europa, nu sunt semne ale unei schimbări semnificative a trendului descendent al cheltuielilor militare, în pofida îngrijorărilor privind comportamentul Rusiei şi situaţia din Orientul Mijlociu. “Nici unul dintre statele NATO analizate nu dispune de fondurile sau sprijinul intern necesare pentru a-şi moderniza armata şi a-şi dezvolta capacitatea individuală de apărare. Cooperarea sporită între aliaţi este singura modalitate realistă de a avansa”
, conchide raportul.

Consiliul de Securitate adoptă rezoluţia privind Acordul de la Minsk - Rusia vrea un nou summit vizând conflictul ucrainean
Consiliul de Securitate al ONU a adoptat în unanimitate, rezoluţia care aprobă Acordul de la Minsk, semnat de Grupul de contact privind criza din Ucraina. Din Grupul de contact fac parte reprezentanţi ai Moscovei, Kievului, OSCE şi lideri separatişti proruşi din estul Ucrainei. Acordul a fost negociat de către preşedinţii Rusiei, Vladimir Putin, al Ucrainei, Petro Poroşenko, al Franţei, Francois Hollande şi cancelarul german, Angela Merkel. "Situaţia din estul Ucrainei poate fi soluţionată doar pe cale paşnică", afirmă rezoluţia, depusă la Consiliu de către Rusia. Consiliul de Securitate a îndemnat "toate părţile implicate în criza ucraineană să asigure punerea în aplicare în întregime a pachetului de măsuri" semnat la Minsk de către membrii Grupului de contact. Totodată, rezoluţia sprijină "respectarea suveranităţii, independenţei şi integrităţii teritoriale a Ucrainei"
.

Printre măsurile prevăzute în documentul final se află un armistiţiu între forţele guvernamentale ucrainene şi separatiştii proruşi din estul ţării, crearea unei zone demilitarizate de ambele părţi beligerante, retragerea armamentului greu din regiune, un schimb de prizonieri şi autoguvernarea zonelor aflate sub controlul separatiştilor.

Rusia doreşte o nouă reuniune cu liderii Franţei, Germaniei şi Ucrainei pe tema conflictului separatist ucrainean, a declarat ministrul rus de Externe, Serghei Lavrov. Şeful diplomaţiei ruse a precizat că a luat legătura cu miniştrii de Externe din Franţa şi Germania pentru a le propune o nouă rundă de negocieri, "cu scopul evitării deteriorării situaţiei în estul Ucrainei"
, unde este în vigoare un armistiţiu. 
Solicitarea Moscovei intervine în contextul în care Parlamentul de la Kiev a aprobat un proiect care prevede acordarea unui statut special regiunilor separatiste doar după desfăşurarea alegerilor regionale, organizate de Administraţia Poroşenko. Moscova susţine că iniţiativa Kievului încalcă termenii Acordului de la Minsk. Autoguvernarea zonelor aflate sub controlul separatiştilor este un element-cheie al Acordului de la Minsk. Ministerul rus de Externe susţine că oficialii de la Kuev au introdus "termeni suplimentari în proiectul de lege". "Preşedintele Poroşenko a ignorat (…) prevederile Acordului de la Minsk"
 a apreciat Ministerul rus de Externe.
UE îndeamnă la respetarea integrală a Acordului de la Minsk

Părţile implicate în conflictul din estul Ucrainei trebuie să respecte în întregime înţelegerile de la Minsk, transmit liderii UE. "Consiliul European cere tuturor părţilor beligerante să pună în aplicare imediat şi pe deplin înţelegerile de la Minsk şi să-şi îndeplinească obligaţiile asumate" se arată în document.

"Uniunea Europeană este pregătită să sprijine acest proces, în special în ceea ce priveşte capacitatea OSCE de a monitoriza şi verifica implementarea Acordului de la Minsk". De asemenea, “va continua să depună eforturi pentru discuţii tripartite privind problema energetică şi punerea în aplicare a Acordului de asociere dintre UE şi Ucraina"
 au anunţat liderii europeni.

“Bazele de apărare antirachetă ameninţă stabilitatea Europei”

Înfiinţarea unor baze de apărare antirachetă în Polonia şi România poate afecta grav securitatea militară şi nu contribuie la crearea unei Europe stabile, paşnice şi unite, a declarat emisarul Rusiei la NATO, Aleksandr Gruşko. "La momentul respectiv nu am primit un răspuns la propunerile nostre cu privire de o definiţie comună a termenului “forţe combatante semnificative”. În aceste condiţii, vom decide independent cât de “semnificativă” va fi mobilizarea NATO în est pentru securitatea noastră naţională. Nu avem îndoieli că înfiinţarea unor baze de apărare antirachetă în Polonia şi România poate afecta grav securitatea militară şi nu este menită să contribuie la crearea unei Europe stabile, paşnice şi unite".
Aleksandr Gruşko a precizat că, pentru Moscova, Actul fondator privind relaţiile dintre Rusia şi NATO "rămâne unul dintre acordurile de bază care derivă din înţelegerea faptului că securitate poate fi obţinută doar prin cooperare". Diplomatul rus a menţionat că documentul "conţine principii fundamentale privind relaţiile NATO-Rusia, inclusiv principiul că securitatea în comunitatea euro-atlantică este indivizibilă". "Documentul conţine principii importante că alianţa nu-şi va menţine securitatea prin mobilizări permanente de forţe combatante semnificative. Acesta prevede, de asemenea, că NATO nu intenţionează să mobilizeze arme nucleare în noi state membre. În cele din urmă, documentul afirmă că Rusia şi NATO nu se consideră inamici şi nu intenţionează să-şi submineze reciproc securitatea"
.

Rusia şi NATO - testare a capacităţilor militare în Marea Neagră
Rusia şi Alianţa Nord-Atlantică şi-au testat din nou capacităţile militare, Marea Neagră devenind principala zonă de manevre tactice pe fondul tensiunilor generate de criza din estul Ucrainei. Şase nave militare NATO şi un submarin s-au aflat în Marea Neagră pentru exerciţii de rutină menite să demonstreze capacitatea de apărare colectivă. La exerciţii au participat crucişătorul american USS Vicksburg, patru fregate - NCSM Fredericton din Canada, TCG Turgutreis din Turcia, ROS Regina Maria din România, ITS Aliseo din Italia, nava de alimentare germană FGS Spessart şi un submarin turcesc.În timp ce navele grupului NATO (SNMG-2) se aflau în largul Portului Constanţa, zona a fost survolată de un avion militar rus. În paralel, avioane de vânătoare NATO au incerceptat, pentru prima dată anul acesta, opt avioane militare ruse de tip Suhoi Su-27 şi Su-34 deasupra Mării Baltice, în spaţiul aerian internaţional.
În replică, Rusia a efectuat cele mai ample exerciţii militare din ultimii ani, pe fondul tensiunilor cu Alianţa Nord-Atlantică. Peste 8.000 de militari ruşi au fost mobilizaţi la exerciţii în sud-vestul Rusiei, inclusiv în Crimeea şi în regiunile separatiste georgiene Osetia de Sud şi Abhazia. Flotele militare ruse au făcut manevre în Marea Neagră, Marea Japoniei şi Marea Barents. Oficiali din Ministerul rus al Apărării au confirmat că exerciţiile, care vor dura până la începutul lunii aprilie, sunt cele mai ample organizate de Rusia în ultimii ani. Moscova a transferat bombardiere Tupolev 22-M3, care pot transporta bombe nucleare în regiunea Crimeea, iar rachete cu potenţial nuclear au fost poziţionate în enclava Kaliningrad, la frontiera cu Polonia şi Lituania.
Marea Neagră a devenit una dintre principalele linii de manevre tactice între NATO şi Rusia. Demonstraţiile de forţă militară au fost dublate de un schimb vehement de replici între Occident şi Rusia. Un oficial militar rus a afirmat că navele NATO din Marea Neagră nu au avut nici o reacţie la exerciţiile efectuate de zece ambarcaţiuni militare ruse însoţite de zece avioane de vânătoare şi recunoaştere: "Navele NATO din Marea Neagră nu au avut nici o reacţie la exerciţiile ruse şi nu au folosit muniţie reală. Prezenţa navelor NATO în Marea Neagră este pur şi simplu demonstrativă". O declaraţie mult mai fermă a făcut adjunctul ministrului rus de Externe, Aleksei Meşkov, care a apreciat că astfel de acţiuni ale NATO sporesc riscul destabilizării regionale. "Rusia este profund îngrijorată de numărul din ce în ce mai mare de exerciţii militare efectuate de NATO în apropierea frontierelor Rusiei. Acţiunile de acest fel sporesc riscul destabilizării regionale"
.
La rândul său, NATO a atenţionat Rusia să nu mai lanseze manevre militare neprevăzute. "Alianţa Nord-Atlantică exprimă o profundă preocupare privind exerciţiile neprevăzute organizate de Rusia. Moscova a efectuat cel puţin 12 exerciţii militare inopinate în ultimii doi ani, în timp ce Alianţa Nord-Atlantică nu a mai efectuat astfel de mavevre militare din timpul Războiului Rece"
.

Analişti ruşi au susţinut opinia Moscovei din ultimul an. Pavel Zolotariov, director-adjunct al Institutului rus pentru Studii privind Canada şi SUA, a afirmat că “Washingtonul nu are nevoie de găsirea unei soluţii politice la criza separatistă din estul Ucrainei”, pentru că, în acest caz administraţia de la Kiev va trebui să ofere un statut special regiunilor Lugansk şi Doneţk. "Sfidând realităţile, Statele Unite continuă să intensifice presiunile asupra Rusiei, prelungind sancţiunile şi făcând demonstraţii de forţă în Marea Neagră"
.

Gorbaciov: “Nici o încercare de a izola Rusia nu va avea succes” 
Mihail Gorbaciov a îndemnat Rusia să se democratizeze, dând ca exemplu Perestroika sa, care a condus la acordarea unor libertăţi politice şi drepturi ale omului şi la condamnarea "prejudecăţilor ideologice". "Sunt convins că doar pe calea spre democraţie va fi găsită o cale de ieşire din înfundătura în care se află politica rusă şi mondială. Pe scurt, avem nevoie să ne democratizăm viaţa politică din Rusia şi relaţiile internaţionale"
. 

Ultimul lider sovietic a evocat reformele pe care le-a realizat în urmă cu trei decenii şi a subliniat că politica pe care a lansat-o atunci - Perestroika - a introdus schimbări profunde în mentalitatea oamenilor şi a făcut imposibilă întoarcerea ţării la trecutul comunist. Acest lucru le-a adus ruşilor, înainte de orice, libertăţi politice, drepturile omului şi denunţarea "prejudecăţilor ideologice" în cadrul politicii externe. Însă, subliniază el, dorinţa ţării de a se integra în politica şi economia globale continuă să fie o urgenţă în prezent, la atâta timp de la implozia fostei Uniuni Sovietice. "Ultimii ani au adus frustrare şi paşi înapoi. Multe lucruri continuă să ne alimenteze temerile, dar sunt convins că nimeni nu poate să anuleze câştigurile aduse de Perestroika poporului nostru".

Criza din Ucraina nu este singura sursă de îngrijorare a lui Mihail Gorbaciov. "Nu este momentul pentru acuzaţii reciproce şi manevre îndreptate către proclamarea victoriei într-un conflict la care nu există nici o soluţie militară şi în care nu vor exista învingători" a avertizat. "Este importantă susţinerea oricăror paşi constructivi, oricărui semn a unei abordări mai responsabile, care poate conduce la pace". El s-a declarat convins că problemele cu care se confruntă umanitatea în prezent nu pot fi soluţionate prin eforturile unei singure ţări - nici măcar prin eforturile unui grup de ţări. "Nici una dintre aceste probleme nu are o soluţie militară. Este necesar ca actuala generaţie a liderilor mondiali să înţeleagă acest lucru şi să acţioneze"
.

Mihail Gorbaciov a îndemnat Occidentul la moderaţie. "Rusia poate să aibă o contribuţie considerabilă la haosul global actual", a afirmat autorul Perestrokăi, îndemnând "Occidentul să înţeleagă acest lucru" şi avertizând că "nici o încercare de a izola Rusia nu va avea succes". Rusia va depăşi perioada actuală de greutăţi economice, mai afirmă fostul lider sovietic, făcând apel la o "analiză serioasă şi sobră" a cauzelor acestora. "În pofida dificultăţilor internaţionale actuale şi situaţiei economice nefavorabile din străinătate, ar trebui să recunoaştem că criza din economia rusă şi problemele sociale urgente sunt create de noi-înşine şi că noi suntem vinovaţi de ele"
 a precizat Mihail Gorbaciov - echilibrând balanţa.   
CHIŞINĂU: GUVERN MINORITAR ŞI FERME AVERTISMENTE ALE PARTENERILOR EXTERNI
Guvern votat după aproape trei luni de la alegeri 
Parlamentul de la Chișinău a învestit, cu sprijinul comuniștilor, democraților și liberal-democraților, un guvern contestat de societatea civilă și dezagreat de alegătorii care au votat pe 30 noiembrie, în cadrul alegerilor parlamentare, partidele pro-europene. Guvernul a fost învestit din a doua încercare. Acesta va fi condus de omul de afaceri Chiril Gaburici. Prima tentativă a eșuat după ce liberalii și comuniștii au refuzat, în 12 februarie, să susţină învestirea guvernului condus de Iurie Leancă. În cadrul votului repetat de învestitură, Iurie Leancă a fost singurul înlocuit în lista nominală a guvernului, „ceea ce confirmă supoziţia unei stratageme de excludere a acestuia din joc, cu acordul tacit al şefului său de partid, Vlad Filat. Ipoteza s-a confirmat (,,,) după ce Leancă a lăsat să se înţeleagă că va părăsi PLDM, iar Filat a sugerat că Leancă ar putea fi exclus din partid întrucât nu a votat pentru învestirea Guvernului Gaburici”
.

Iurie Leancă a declarat că prin votul de învestire a guvernului, electoratul PLDM a fost trădat. El a amintit că în campania electorală PLDM „a trâmbiţat” că nu va face în nici un caz alianță cu PCRM. În opinia sa „o majoritate parlamentară cu PL” a fost posibilă, dar „nu s-a dorit” ca un astfel de guvern să fie format. „Acum 5 ani PLDM a venit la putere luptând cu comuniştii. (...) coalizând cu ei, ne-am pomenit într-o capcană. (...) PCRM se răzbună pe partidele proeuropene şi pe electoratul proeuropean, care l-a debarcat. Acest guvern va depinde numai de Voronin şi de poftele acestuia” a afirmat Iurie Leancă. „Ţara noastră îşi pierde (...) credibilitatea, atât acasă cât şi în afară, mai ales în faţa partenerilor noştri europeni, punând în pericol singurul ţel căruia şi eu şi partidul ne-am dedicat: integrarea europeană şi tot ce înseamnă asta pentru popor, mai puţină corupţie şi mai multă bunăstare” a precizat Iurie Leancă, după votul din Parlament. „Liderul PCRM, Vladimir Voronin, conduce parada în Republica Moldova. PD şi PLDM vor fi nevoite să plătească. Nu cred ca PCRM să se fi schimbat cu adevărat”. „Trei partide proeuropene au câştigat majoritatea în Parlament şi două luni şi jumătate au pus la încercare răbdarea oamenilor. Situaţia financiară s-a deteriorat, la fel şi situaţia regională. Astăzi avem guvern minoritar, pentru că nu s-a dorit unul majoritar. Este ziua în care Voronin umileşte partidul din care fac parte, un partid născut din lupta anti-comunistă”
 a conchis. 

La rândul său, liderul PLDM Vlad Filat a declarat că „se va discuta la partid” despre comportamentul lui Iurie Leancă și se vor lua decizii. „Vom avea la partid discuţii privind deciziile sale de astăzi. Există un statut al partidului care are şi elemente de disciplină. Deciziile luate până acum în cadrul partidului au fost votate şi de domnul Leancă. Mi se pare straniu să vrei să fii ales prim-ministru al unui guvern minoritar şi, ulterior, să faci declaraţii că acest guvern este un pas înapoi. Mi se pare foarte straniu să nu votezi pentru colegi, pentru prim-ministru”
 a afirmat Vlad Filat.
Reacţii internaţionale

Șefa diplomaţiei europene, Federica Mogherini, și comisarul european pentru Extindere de Vecinătate, Johannes Hahn, i-au urat succes noului premier, Chiril Gaburi. Într-un mesaj comun, postat pe europa.eu, oficialii europeni au reiterat sprijinul Uniunii Europene pentru continuarea reformelor și soluționarea problemelor ce țin de integritatea teritorială a Moldovei. "Îl felicităm pe premierul, Chiril Gaburici, pentru numirea sa în fruntea Guvernului și așteptăm cu nerăbdare să continuăm cooperarea noastră” se menționează în mesajul celor doi oficiali europeni. 

Federica Mogherini și Johannes Hahn au subliniat importanța formării guvernului pentru continuarea reformelor și implementarea Acordului de Asociere. „Formarea unui guvern stabil este extrem de importantă pentru punerea în aplicare a Acordului de Asociere, care este în beneficiul poporului. Avem încredere că noul Guvern va intensifica eforturile pentru implementrea reformelor, în special reforma în justiţie, în sectorul financiar şi pentru combaterea corupţiei” au subliniat cei doi oficiali europeni. „Republica Moldova este un partener important al Uniunii Europene” care „aşteaptă cu interes continuarea cooperării strânse şi de succes cu noul Guvern”
.
Cancelarul german, Angela Merkel, a declarat că Republica Moldova „ca membru al Parteneriatului Estic” „va primi un ajutor substanţial din partea Uniunii Europene”. Cancelarul german a subliniat că europenii sunt „legaţi politic foarte îndeaproape de Moldova”
.
Purtătorul de cuvânt al Departamentului de Stat al SUA, Jennifer Psaki, a declarat că Statele Unite aşteaptă de la noul Cabinet instalat la Chişinău îndeplinirea prevederilor Acordului de Asociere cu UE. „Salutăm formarea noului Executiv al Republicii Moldova şi mizăm pe faptul că noul Cabinet de la Chişinău ve întreprinde acţiuni urgente în privinţa realizării reformelor atât de necesare pentru binele poporului moldovean, inclusiv implementarea Acordului de Asociere cu Uniunea Europeană”
. 

În replică la declaraţiile purtătorului de cuvânt al Departamentului american de stat, vicepremierul rus, Dmitri Rogozin a afirmat că „Washingtonul dirijează ţările ca pe nişte pioni”. A formulat, apoi, o serie de întrebări retorice. „Unde este situată America şi unde este UE? Unde intră Moldova? Şi ce legătură are omniprezenta Psaki?”
.

„Republica Moldova se confruntă cu două pericole mari”

Republica Moldova se confruntă cu "două pericole mari". Primul este reprezentat de o posibilă "revenire şi mai dramatică a Partidului Socialist în alegerile locale, care ar putea avea loc în iulie, deşi există o propunere de  amânare a lor până în septembrie" a declarat Vladimir Socor, analist la Fundaţia Jamestown. "Mă tem, de asemenea, de o revenire la alegerile locale a partidului Patria, condus de omul de afaceri Renato Usatîi. Este un proiect străin, un proiect rusesc împotriva intereselor naţionale şi a securităţii Republicii Moldova". "Cel de-al doilea mare pericol: alegerile parlamentare anticipate"
.

Analistul politic ferman Anneli Ute Gabanyi a afirmat, critic, că, după două luni de negocieri acerbe pentru formarea unui nou guvern, "imaginea politicienilor din Republica Moldova este destul de deplorabilă"
. Chiar dacă Guvernul minoritar este capabil să supravieţuiască în acest an şi să treacă prin alegerile locale, Parlamentul va trebui să aleagă un nou preşedinte în 2016, ceea ce necesită 61 de voturi din totalul de 101, iar Legislativul profund divizat al ţării reprezintă o problemă perenă. Eşecul alegerii preşedintelui ar conduce la alegeri parlamentare anticipate.

Potrivit lui Vladimir Socor, problemele Republicii Moldova nu sunt doar „electoratul divizat”, dar şi "sistemul instituţional eşuat". Chişinăul a organizat patru alegeri parlamentare - inclusiv două anticipate - din aprilie 2009. "Sistemul în sine nu funcţionează, iar încercarea de a descrie acest sistem ca fiind democratic şi proeuropean discreditează termenii de "democratic" şi "european" în ochii multor moldoveni"
.
Pentagon: Rusia ar putea destabiliza Republica Moldova

Oficiali din cadrul Departamentului american al Apărării susțin că Rusia ar putea încerca să destabilizeze ţări care nu sunt membre NATO precum Republica Moldova şi Muntenegru. Audiat în Congresul SUA pe tema oportunităţii oferirii de armament letal Ucrainei, generalul Philip Breedlove, comandantul forţelor NATO din Europa, a declarat, printre altele, că trebuie supravegheate zonele unde există o campanie mediatică puternică susținută de Rusia. "Este ceea ce se întamplă în special în Moldova". Moldova „are acum un guvern pro-occidental” şi "există trupe ruseşti în Transnistria, care au scopul de a impiedica Moldova să se orienteze către Occident"
. 
În cadrul unor audieri la Comisia pentru apărare din Senatul SUA, James Clapper, directorul serviciilor de informaţii ale SUA, a declarat că „rebelii din Ucraina ar putea declanşa în primăvară o ofensivă împotriva oraşului port Mariupol, obiectiv strategic ucrainean la Marea Azov, care, odată ocupat, ar asigura Moscovei o legătură terestră cu Crimeea”
. Mariupol este cel mai important oraş aflat încă sub controlul puterii centrale ucrainene în cele două regiuni rebele.
Angela Merkel s-a arătat îngrijorată de o eventuală agravare a situației în Republica Moldova: „Sperăm ca scenariul ucrainean să nu se repete în Moldova. Nu avem voie să uităm de conflictul transnistrean şi ne îngrijorează că toate străduinţele internaţionale au eşuat până acum. Trebuie să continuăm aceste eforturi. Nu se poate spune că în Republica Moldova toate lucrurile sunt cum ni le dorim” a declarat cancelarul german. „Vom ajuta Moldova şi ne-am îngrijit de discuţiile în formatul 5+2, iar acum, din cauza evenimentelor din Ucraina, observăm că tensiunile cresc”
. 

Liderul Blocului Petro Poroşenko din Rada Supremă de la Kiev, Iuri Luţenko, a afirmat că Rusia ar pregăti o serie de revolte în lunile martie-aprilie în mai multe oraşe mari din Ucraina. Operațiunea ar face parte dintr-un „plan B” vizând orașele Kiev, Harkov și Odesa - care se află la 70 km de frontiera cu Republica Moldova. „Trebuie să fim pregătiţi pentru sfârşitul lunii aprilie - începutul lunii mai pentru „planul C” - relansarea confruntărilor pe scară largă în estul separatist al Ucrainei”
 a afirmat oficialul ucrainean. 

Ministrul moldovean al Apărării, Viorel Cibotaru, a afirmat că nu vede „un risc iminent pentru extinderea conflictului din Ucraina, deoarece există Acordul de la Minsk. Desigur, situaţia trebuie să ne îngrijoreze. Toate structurile trebuie să fie într-o semi-alertă permanentă. (...) Programul noului guvern prevede dezvoltarea capacităţilor Armatei Naţionale. Va fi continuat şi procesul de analiză strategică”
.
Republica Moldova nu are o strategie de securitate națională adaptată la realitățile momentului, iar armata este precar finanțată. Analiștii politici apreciază că oficialii de la Chișinău nu conștientizează pericolele pe care le întrevăd SUA şi UE pentru Republica Moldova. Pe de altă parte, având în vedere complicațiile din regiune, „Moldova, condamnată la neutralitate prin Constituţie, nu are multe opţiuni. Atât la nivel politic, cât şi la nivelul societăţii lipseşte o orientare strategică general acceptată”. Din acest motiv, „Republicii Moldova nu-i rămâne decât să mizeze pe faptul că Ucraina va rezista în faţa Rusiei şi că va exercita în continuare rolul de scut pentru Moldova” a comentat Deutsche Welle. 
„Republica Moldova trebuie să-şi reformeze sistemul de apărare”

Potrivit unui raport al Institutului Internațional de Studii Strategice, efectivele armatei Republicii Moldova au fost estimate la 5.300 de persoane, inclusiv forțe terestre, aeriene și paramilitare. Echipamentul de care dispune Armata Națională a Moldovei este în mare parte de producție sovietică, se arată în raportul Institutului. Soldații au în dotare peste 200 de mașini de luptă. Forțele aeriene ale Republicii Moldova au în dotare doar șase avioane ușoare și tot atâtea elicoptere de transport. De temut ar fi doar două avioane AN-72 care pot atinge o viteză maximă de 700 km/h. Acestea pot lua la bord bombe de 100 de kilograme și rachete, iar din uzină au fost dotate cu puști de calibrul 23 mm. Un alt avion de model AN-26 poate fi utilizat pentru transportarea răniților. La bord pot fi ridicate câte 24 de persoane pe tărgi. Elicopterele pot transporta 24 de soldați pe distanțe de până la 900 de kilometri. Aparatele de zbor pot fi dotate cu grinzi pentru mitraliere și pot lansa bombe de 250 de kilograme. 
Noul ministru al Apărării al Republicii Moldova, Viorel Cibotaru, a anunțat că programul său se va axa pe aprofundarea relațiilor țării cu Alianța Nord-Atlantică și pe îmbunătățirea condițiilor pentru militarii Armatei Naționale. "Aceste relaţii urmează a fi dezvoltate în cadrul politicilor de securitate şi de politică externă cu UE, dar şi în cadrul proiectelor de cooperare cu NATO, în sensul stabilirii unor relaţii calitativ noi şi aprofundate cu Alianţa Nord-Atlantică"
, a menţionat Viorel Cibotaru. Anterior, în calitate de expert în domeniul apărării, Viorel Cibotaru a declarat că Moldova nu este pregătită să adere la NATO, adăugând, totuşi, că nu-i înțelege pe cei care susţin îndepărtarea de Alianţa Nord-Atlantică în noile condiții geopolitice. 
Potrivit lui Viorel Cibotaru, trebuie revăzută metodologia de alocare a resurselor pentru dezvoltarea forțelor armate în funcție de riscurile la care este expusă țara. "Este stringent pentru Republica Moldova să revadă sistemul, harta riscurilor şi ameninţărilor la adresa securităţii, să revadă conţinutul documentelor de securitate şi apărare, să revadă principiile, termenii, resursele pentru reformarea sectorului de apărare". Mai mult, "relaţiile Moldovei cu NATO trebuie (...) să se intensifice, având în vedere comportamentul agresiv pe care îl abordează (...) Federaţia Rusă". 
Referitor la neutralitatea Republicii Moldova, noul ministru al Apărării consideră că "principiul de neutralitate este astăzi protejat cu foarte multă migală de către Federaţia Rusă". "Pentru Rusia, acest principiu este un instrument de menţinere sub control a Republicii Moldova şi este jumătate din garanţia faptului că Republica Moldova nu se va înclina, cum spun unii exponenţi ai puterii din Federaţia Rusă, spre spaţiul euroatlantic. În al doilea rând, este acea parte a societăţii, a elitelor - ostateci ai mentalităţii comuniste post-sovietice care privesc spre Comunitatea Statelor Independente şi continuă să creadă în nişte stereotipuri legate de prietenia popoarelor"
 consideră Viorel Cibotaru.

Viorel Cibotaru a subliniat lipsa documentelor în baza cărora se structurează apărarea țării, sau faptul că acestea sunt depăşite. A precizat că unele documente s-au transformat chiar în bariere, în situația în care s-ar impune o eventuală reacție promptă: "Mă refer la Legea cu privire la reforma militară a statului din 2002, la Conceptul securităţii naţionale din 2008, la Strategia securităţii naţionale din 2010 şi la inexistenta, încă, Strategie militară a statului. Deci, noi nu avem o poziţie fundamentată a Republicii Moldova privind sistemul de apărare, adaptată la noile condiţii şi riscuri. Parlamentul demult trebuia să facă lucrul pe care l-au făcut structurile cu care noi tindem să dezvoltăm relaţii şi de care să ne apropiem: Uniunea Europeană, Alianţa Nord-Atlantică, ţările vecine” care operează rapid „modificări în legislaţia militară”, în timp ce „noi ne scărpinăm şi sărbătorim" a afirmat Viorel Cibotaru. "Sistemul de apărare trebuie revăzut fundamental, rolul şi misiunile Armatei Naţionale, capabilităţile şi înzestrarea cu tehnică şi armament performante ale Armatei Naţionale, volumul resurselor şi structura ei trebuie revăzute şi reformulate. Trebuie revăzut şi modul cum operează în interiorul ţării şi cum funcţionează armata pentru a contracara pericolele agresiunii militare. (...) Republica Moldova ar trebui să-şi consolideze capacitatea de apărare a frontierei, mai ales pe segmentul ucrainean şi în perimetrul liniei administrative cu (...) regiunea transnistreană”.
Legat de efectivele militare, Viorel Cibotaru a atenționat că „numărul militarilor Armatei Naţionale este sub nivelul pericolului care ne ameninţă”, identificat în „contingentele militare” ruseşti „care se află nelegitim pe teritoriul Republicii Moldova”. Viorel Cibotaru a apreciat că „există riscul” ca Republica Moldova să se confrunte cu o provocare de tipul conflictului armat din 1992. „Varianta acesta de scenariu este (...) verosimilă, mai ales luându-se în calcul evoluţia situaţiei din Ucraina (...). Totul vorbeşte despre faptul că Federaţia Rusă pregăteşte o intervenţie militară, pe care posibil o va numi „operaţiune de menţinere a păcii” şi care ar putea (...) să se extindă inclusiv şi pe teritoriul Republicii Moldova, în mod special în autonomia Găgăuză şi în raioanele de Est ale Republicii Moldova, făcând conexiune cu trupele Federaţiei Ruse, care ar putea interveni în sudul şi în estul Ucrainei”
. 
Anterior învestirii noului ministru al Apărării, liderul Partidului Liberal, Mihai Ghimpu, l-a acuzat că, în perioada guvernării comuniste, ar fi susţinut federalizarea Republicii Moldova în baza unui plan rusesc. Viorel Cibotaru a respins acuzațiile. Pe de altă parte, însă, de-a lungul anilor, viziunile lui Viorel Cibotaru privitoare la prezența militară rusă în Transnistria s-au schimbat periodic. În noiembrie 2012, Viorel Cibotaru afirma că "acel mic contingent de militari ruşi care se află în Tiraspol (…) nu este o forţă de risc major pentru statele vecine - Ucraina şi România. Dar, desigur, joacă anumite roluri simbolice şi de operaţiuni speciale (...). În această bază este, de exemplu, Direcţia generală de spionaj a armatei ruse, aşa numita GRU sau FSB sau alte structuri". În iunie 2013, însă, actualul ministru al Apărării de la Chişinău, asocia prezenţa trupelor ruseşti cu riscurile de securitate. "Astăzi avem situaţia în care există, în continuare, trupe ale Federaţiei Ruse care nu au un statut legitim. (…) Există toate însemnele unei statalităţi în această regiune şi care generează foarte multe riscuri la adresa securităţii naţionale, dar şi la adresa securităţii internaţionale"
. 
Tusk: „UE va rămâne un partener grijuliu al Republicii Moldova”
Premierul Chiril Gaburici, aflat în prima sa vizită oficială la Bruxelles, a primit asigurări că Uniunea Europeană va continua să susțină parcursul european al Republicii Moldova până când va deveni „un stat european modern”. „Apreciem alegerea proeuropeană stabilă a Republicii Moldova. UE va oferi în continuare asistenţă tehnică şi financiară Republicii Moldova, în vederea implementării agendei de asociere” a declarat președintele Consiliului European, Donald Tusk. „Acordul de asociere reprezintă introducerea Republicii Moldova în cea mai mare piaţă de desfacere şi crearea unor oportunităţi fără precedent pentru mediul de afaceri, cât şi crearea unor noi locuri de muncă” a subliniat. Președintele Consiliului European menţionat necesitatea accelerării luptei împotriva corupția și a atenționat asupra deficiențelor din sistemul financiar-bancar care afectează populația. De asemenea, oficialul european a dat asigurări că „UE va rămâne un prieten grijuliu al Moldovei în perioada tensiunilor regionale majore”. 
În cadrul întâlnirii cu președintele Parlamentului European, Martin Schulz, premierul Chiril Gaburici a menționat că, deși guvernul învestit în 18 februarie este minoritar, își propune să asigure sprijinul necesar pentru evitarea blocajelor. În context, premierul moldovean a menționat importanța valorificării eficiente a platformei de interacțiune dintre forurile legislative de la Chișinău și Bruxelles. „UE este un proiect de pace şi stabilitate. Ne bucurăm că Republica Moldova susţine această direcţie. Aveţi tot suportul necesar din partea Uniunii Europene pentru realizarea reformelor şi continuarea direcţiei spre UE” a precizat Martin Schulz. „Independenţa energetică este una dintre priorităţile din perioada imediat următoare”.
Premierul moldovean s-a întâlnit la Bruxelles și cu Înaltul reprezentant al Uniunii Europene pentru Afaceri Externe şi Politică de Securitate, Federica Mogherini. „Avem încredere că Executivul de la Chişinău va spori eforturile în realizarea reformelor-cheie: combaterea corupţiei, reformarea justiţiei şi a sectorului financiar-bancar” a declarat șefa diplomaţiei europene. „UE este gata să ofere Republicii Moldova expertiză şi suport pentru a depăşi situaţia polarizată în care se află. Există instrumente puse la punct pentru a conlucra la agenda comună”.
În cadrul întrevederii avute cu Petras Auštrevičius, raportor în Parlamentul European pentru Acordul de asociere cu Republica Moldova, Chiril Gaburici a dat asigurări că autoritățile de la Chișinău sunt conștiente „de importanţa realizării eficiente a prevederilor Acordului de Asociere pentru avansarea spre etapa finală a procesului de integrare europeană şi pentru obţinerea statutului de ţară-candidat, ceea ce ar permite iniţierea negocierilor de aderare”. Europarlamentarul lituanian Petras Auštrevičius este autorul Raportului despre avantajele asocierii și reformele făcute de Republica Moldova, care a fost prezentat Parlamentului European în luna noiembrie 2014, afirmând că „Moldova se află în plutonul din frunte al partenerilor europeni şi că este un exemplu de bună realizare a reformelor politice şi social-economice”
. Parlamentarii europeni au aprobat cu majoritate de voturi Acordul de Asociere  Republica Moldova-UE.
Oficialii americani, precauţi cu declaraţiile laudative
Adjunctul secretarului de stat al SUA, Antony J. Blinken, a făcut o vizită la Chișinău pentru a asigura noul guvern că Washingtonul va sprijini consolidarea parcursului european al Republicii Moldova. Demnitarul american a fost prudent în declarații, referindu-se, cu precădere, la „reformele pro-europene promise cetăţenilor” de actualii guvernanți - şi mai puţin la securitatea statului. Partidele aflate la guvernare se declară pro-europene, dar liderii acestora evită să discute cu NATO și SUA subiecte vizând securitatea țării, pentru a nu provoca Rusia.
Oficialul american a venit la Chișinău după ce comandantul suprem al forțelor NATO în Europa, Philip Breedlove, a prezentat un raport în Congresul SUA, în care a subliniat că Republica Moldova trebuie să accelereze tranziția spre „un sistem de apărare interoperabil cu NATO”, invocând faptul că „Moldova se confruntă cu o altfel de provocare decât ţările aflate sub umbrela Alianţei Nord-Atlantice”
.
Antony J. Blinken a precizat că evoluțiile pozitive în Republica Moldova vor depinde de modul în care va fi combătută corupția, va fi îmbunătățit climatul de afaceri și vor fi diversificate sursele de energie. Oficialul american a discutat cu președintele moldovean, Nicolae Timofti, despre situația regională complicată, precum și despre diferendul transnistrean. „Cred că provocarea cea mai mare a ţării este combaterea corupţiei. Corupţia este un cancer care mănâncă din puterea politică şi economică, descurajează cetăţenii, epuizează resursele publice şi spune investitorilor: „Nu veniţi aici!”. Este singurul obstacol în calea progresului în multe ţări şi rămâne o provocare pentru Moldova”
 a subliniat Antony J. Blinken. 
„Moldova nu poate tergiversa la nesfârşit implementarea reformelor”

Republica Moldova primește din ce în ce mai multe semnale și atenţionări în sensul că posibilitatea implementării reformelor cerute de UE, în condițiile unei alianțe minoritare de guvernare, susținută din umbră de Partidul Comunist, pare pusă la îndoială.  Prezent la Chișinău, ministrul adjunct de Externe al Slovaciei, Peter Burian, a declarat că „Moldova nu poate tergiversa la nesfârşit implementarea reformelor, deoarece va pierde suportul statelor partenere”. „Este necesar ca Moldova să-şi facă sârguincios temele pentru acasă”
.
Discrete semnale de îngrijorare la adresa Chișinăului, în privinţa întârzierii reformelor, a transmis și ministrul german de Externe, Frank-Walter Steinmeier. El a afirmat că „semnarea Acordului de Asociere cu Uniunea Europeană este o ofertă a Bruxelles-ului pentru Chişinău”, iar acum „mingea e în terenul Chişinăului”. „Noul Guvern de la Chişinău are răspunderea de a decide cât de determinat este să meargă pe calea reformelor. Dar noi vrem să vedem aceste reforme” a subliniat Frank-Walter Steinmeier. „Prin semnarea Acordului de Asociere cu Uniunea Europeană, Republica Moldova a reaşezat relaţia sa cu Uniunea Europeană pe un nou fundament - o bază adecvată pentru relaţiile moldo-europene. (…) Germania şi UE vor să sprijine în mod ferm Republica Moldova pe drumul reformelor. În ceea ce ne priveşte, nu ne vom retrage nici una dintre ofertele făcute Chişinăului şi nici sprijinul”
 a menţionat şeful diplomaţiei germane.
Un alt semnal a venit din partea noului ambasador al SUA în Republica Moldova, James D. Pettit. Diplomatul american a precizat că „e nevoie de mai multă consecvenţă în lupta contra corupţiei şi în promovarea transformărilor care au loc în justiţie, pentru ca toţi cetăţenii să vadă şi să simtă schimbările pozitive care au loc în sistemul judiciar”
, cu menţiunea că SUA susţin şi încurajează reformele începute de Chişinău. 
Şeful Delegaţiei UE la Chişinău, Pirkka Tapiola, a menţionat că Uniunea Europeană doreşte să vadă progrese reale în implementarea reformelor şi combaterea corupţiei. „Parteneriatul dintre Moldova şi UE este orientat spre transformare, vizează tranziţia la o altă etapă şi modernizarea ţării. Scopul acestui parteneriat este de a oferi o viaţă mai bună cetăţenilor moldoveni”
. 
În replică, ministrul adjunct de Externe al Republicii Moldova, Iulian Groza, a declarat că la apropiatul summit al Parteneriatului Estic de la Riga, Chişinăul va oferi o viziune proprie cu privire la perspectiva europeană. “Pentru noi contează foarte mult ca acel summit să fie unul al rezultatelor. Şi, prin intermediul experienţei noastre, să venim cu argumente pentru a aboli regimul de vize pentru Georgia şi Ucraina”
. 

„Recomandări de dezvoltare” ferme pentru Chişinău

Partenerii externi ai Republicii Moldova au transmis guvernanților moldoveni un document cu ferme „recomandări de dezvoltare”, şi termene. Guvernul de la Chișinău este îndemnat să continue reforma generală în domeniul serviciilor judiciare şi de urmărire în justiţie, iar oficialii corupţi să fie înlăturaţi. Setul de recomandări a fost elaborat de ONU, Banca Mondială, Delegaţia Uniunii Europene în Republica Moldova, USAID, Agenţia de Cooperare Internaţională a Germaniei, Agenţia de Dezvoltare Austriacă, Agenţia Elveţiană pentru Dezvoltare şi Cooperare, în coordonare cu reprezentanţele diplomatice ale SUA, Suediei, Elveţiei, Germaniei şi Austriei.
Setul de recomandări are două părți. Prima parte se referă la reformele ce urmează a fi implementate în primele 100 de zile de guvernare ale noului Cabinet: „preşedintele ţării, prim-ministrul, preşedintele Parlamentului, procurorul general, preşedintele Consiliului Superior al Magistraturii să discute public şi frecvent despre imperativul combaterii corupţiei; funcţionarii de rang înalt, implicaţi în acte de corupţie, trebuie aduşi în faţa justiţiei; toţi reprezentanţii Guvernului, în mod public, să-şi asume angajamentul de a respecta principiile transparenţei şi integrităţii; asigurarea unei practici judecătoreşti uniforme la nivelul Curţii Supreme de Justiţie; utilizarea noilor împuterniciri ale procurorului general de a investiga judecătorii pentru corupţie”.

Cea de-a doua parte se referă la reformele ce urmează a fi implementate cel mai târziu la finalul unui an de guvernare: „Incorporarea comentariilor Comisiei de la Veneţia în noua lege cu privire la reforma Procuraturii; supravegherea sistemului judiciar de către Consiliul Superior al Magistraturii şi societatea civilă; anularea imunităţii parlamentarilor urmăriți penal; adoptarea legislaţiei cu privire la finanţarea partidelor politice şi campaniilor electorale, inclusiv raportarea financiară transparentă în ajunul alegerilor locale din 2015; implementarea reformei cu privire la mecanismul de declarare a averii şi introducerea sechestrării civile a bunurilor nejustificate şi a proprietăţilor oficialilor de rang şi funcţionarilor publici”
.
Premierul moldovean, Chiril Gaburici, a promis că va „analiza cu atenţie propunerile” şi va purta discuţii „cu echipa de miniştri şi cu persoanele implicate în chestiunile vizate, pentru a elabora un plan de acţiuni ca să se treacă nemijlocit la implementare”. De asemenea, el a dat asigurări că Guvernul va continua cursul reformelor, inclusiv în contextul Acordului de Asociere Republica Moldova - Uniunea Europeană.

Şeful Delegației UE în Republica Moldova, Pirkka Tapiola, a avertizat că UE ar putea anula o tranșă din ajutorul „Suport pentru reformele din sectorul justiției”. „Legea cu privire la Procuratură reprezintă un reper în matricea de politici referitoare la reforma justiţiei. Este un indicator dacă am avansat sau nu. Ultima tranşă din ajutorul privind reformarea justiţiei nu a fost plătită în totalitate - un minus 2 milioane de euro - pentru că UE nu a fost satisfăcută de acţiunile privind lupta împotriva corupţiei şi de neadoptarea Legii cu privire la Procuratură”. Potrivit oficialului european, această lege, care  nu a fost votată încă, face parte din evaluarea pentru plata tranşei următoare.  Dacă nu va fi votată, „S-ar putea ca banii să nu mai vină în Moldova. Deci, există pericolul ca întreaga tranşă să fie anulată” întrucât „Nu sunt bani căzuţi din cer, sunt bani pe care cetăţenii europeni îi achită ca să ajute o altă ţară, ca să sprijine Uniunea Europeană în eforturile sale de a promova securitatea şi prosperitatea statelor din vecinătatea sa”. 
Diplomatul european a subliniat lipsa voinței politice de a schimba lucrurile în domeniul justiției din Moldova: „Am decis să tăiem din tranşa a doua pentru reforma justiţiei din două motive: În primul rând din cauza lipsei de voinţă politică în reformarea Procuraturii şi din cauza luptei anemice împotriva corupţiei. Am transmis, în acest fel, un semnal de nemulţumire. Întrebarea fundamentală însă nu este dacă noi suntem mulţumiţi. Întrebarea de bază este dacă populaţia acestei ţări este mulţumită”. El a subiniat că „parcurs european” înseamnă un alt nivel al justiţiei şi noi norme după care funcţionează şi interacţionează societatea. „Dacă problemele cauzate de corupţie, de justiţia imperfectă nu vor fi soluţionate, atunci va fi foarte dificil pentru investitorii europeni să spună: - iată Republica Moldova, o ţară în care ne-am putea extinde afacerile, o ţară cu acces la piaţa europeană, o ţară cu reguli clare, bazate pe standardele comunităţii Uniunii Europene, standarde care sunt garantate de Acordul de Asociere şi Acordul de Liber Schimb cu UE. Este riscul ca astfel de raţionamente să nu existe. Dar Republica Moldova are nevoie de noi investitori, de îmbunătăţirea standardelor de calitate, care evident vor aduce şi mai multe oportunităţi de export”
 a subliniat șeful Delegației UE la Chișinău. 
RUSIA, TEATRUL UNUI “ASASINAT LA COMANDĂ”
, ESTE

“O AMENINŢARE DE LA STAT LA STAT”

Opozantul Boris Nemţov a fost împuşcat mortal la Moscova. Putin: “este un asasinat la comandă şi foarte provocator”

Boris Nemţov, unul dintre liderii opoziţiei ruse şi un critic vehement al preşedintelui Vladimir Putin, a fost împuşcat mortal, la sfârşitul lunii februarie, în apropierea Kremlinului, cu o zi înaintea unui protest antiguvernamental. Ministrul rus de Interne a declarat că Boris Nemţov a fost ucis cu patru focuri de armă trase în spate dintr-o maşină care trecea, în timp ce mergea pe un pod în apropierea Kremlinului, la scurt timp după miezul nopţii. 

În fapt, Boris Nemţov a fost împuşcat de câteva ori, înainte de miezul nopţii, în timp ce se plimba pe podul Bolşoi Moskvoreţki în compania modelului ucrainean Anna Duriţkaia. Iniţial, s-a crezut că focurile de armă au fost trase dintr-o maşină care trecea pe pod. Ulterior, o înregistrare a camerelor de supraveghere a arătat că ucigaşul l-ar fi aşteptat pe Nemţov pe pod şi apoi a fugit cu o maşină parcată în apropiere.

Uciderea lui Boris Nemţov, fost vicepremier, a generat furie în rândul opoziţiei, care a criticat Kremlinul pentru a fi generat o atmosferă de intoleranţă faţă de  disidenţi. Vladimir Putin a transmis, imediat, condoleanţe şi a calificat crima drept o provocare. "Putin a subliniat că această crimă brutală are toate ingredientele unui asasinat la comandă şi este extrem de provocatoare"
 a declarat purtătorul de cuvânt al preşedinţiei, Dmitri Peskov.
Boris Nemţov a criticat corupţia tot mai accentuată şi politica Kremlinului faţă de Ucraina. La începutul lunii februarie, Boris Nemţov declarase că mamei sale îi este teamă că ar putea fi ucis din cauza demersurilor sale de opozant al regimului. Întrebat dacă are astfel de temeri, a răspuns: "Dacă îmi era teamă, nu aş fi condus un partid de opoziţie"
. Avocatul lui Nemţov, Vadim Prohorov, a declarat că politicianul a primit ameninţări pe reţelele de socializare şi a informat poliţia în acest sens, dar autorităţile nu au luat măsuri pentru a-l proteja.
Cu doar câteva ore înainte de a fi asasinat, Noris Nemţov l-a criticat dur, la postul de radio Echo Moskvi, pe Vladimir Putin, afirmând că a afundat Rusia în criză prin "politica sa nebună, agresivă şi mortală de război împotriva Ucrainei". "Ţara are nevoie de o reformă politică". "Dacă puterea se concentrează în mâinile unei singure persoane iar această persoană conduce pentru totdeauna, acest lucru va conduce la o catastrofă absolută"
.

Boris Nemţov, “o figură carismatică a politicii ruse”
Boris Nemţov, cercetător domeniul nuclear, a fost “o figură carismatică a politicii ruse, un reformator liberator care s-a remarcat în timpul lui Boris Elţîn şi care a devenit un critic înverşunat al preşedintelui Vladimir Putin” a precizat BBC într-un amplu tablou făcut opozantului rus. Boris Nemţov a fondat numeroase mişcări de opoziţie după ce a părăsit Parlamentul rus în 2003 şi a fost copreşedintele Partidului Republican - Partidul Libertăţii Poporului din 2012. Era un membru de seamă al mişcării liberale Solidarnost. 
Boris Nemţov a fost un “critic vocal şi proeminent al lui Putin, denunţându-l pentru participarea Rusiei la criza din Ucraina, pentru deteriorarea situaţiei economice şi pentru corupţie”
. În pofida faptului că era un opozant ferm, nu era permanent de acord cu opoziţia liberală fracturată a Rusiei. În 2011, potrivit unor înregistrări, el îi numea pe susţinătorii opoziţiei "hamsteri" şi "pinguini speriaţi". 
Boris Nemţov a fost ales în Parlamentul rus în 1990. I-a fost alături lui Boris Elţîn când preşedinţia acestuia era vizată de critici, în 1991. “Boris Elţîn l-a recompensat pentru loialitate cu un post de guvernator regional la Nijnîi Novgorod - care a devenit un model pentru investitorii străini în Rusia”. În 1997, Boris Elţîn l-a numit vicepremier pentru reforma economică, dar “Nemţov a ajuns să regrete numirea, pentru că aceasta prevestea începutul declinului său politic”
.

În 1999, Boris Nemţov a fondat Uniunea Forţelor de Dreapta (SPS), alături de câţiva liberali - precum Anatoli Ciubais şi Igor Gaidar. Iniţial, partidul părea să aibă un oarecare succes, obţinând aproximativ 10% din voturi la alegeri şi formând o facţiune influentă în Parlamentul rus. Dar în următorii ani, atitudinea SPS faţă de noul preşedinte al Rusiei, Vladimir Putin, a evoluat de la sprijinul condiţionat la opoziţie deschisă, iar partidul şi-a pierdut susţinătorii. La alegerile din 2003, SPS nu a mai reuşit să obţină 5% din voturi pentru a intra în Parlament. Boris Nemţov a demisionat din funcţia de lider al SPS şi a făcut carieră în afaceri. A redevenit o figură proeminentă a opoziţie în 2011, dar a ieşit din luminile reflectoarelor în ultimii ani. “Deşi nu mai era considerat o parte a politicii de prim-plan a Rusiei, uciderea lui a şocat”
.

Stratfor: “Moartea lui Nemţov a avut ca scop să creeze teroare” 
Asasinarea liderului opoziţiei ruse Boris Nemţov, la Moscova, în noaptea de 27/28 februarie 2015, înaintea unui miting de amploare al opoziţiei ar putea declanşa o ripostă şi ar putea conduce la multiplicarea protestelor în Rusia, a apreciat agenţia Stratfor. Boris Nemţov era unul dintre membrii grupului recunoscut anti-Putin, care îi include pe fostul magnat Mihail Hodorkovski, fostul premier Mihail Kasianov (Uniunea Populară Democrată), Garry Kasparov (coaliţia Cealaltă Rusia) şi Vladimir Rîjkov (Partidul Republican al Rusiei).

“Boris Nemţov are o reputaţie echivocă în Rusia. Mare parte din populaţie îl asociază pe Nemţov cu planul economic dezastruos al fostului preşedinte Boris Elţîn din anii 1990”
. 

Împuşcarea lui Boris Nemţov “va declanşa o serie de teorii ale conspiraţiei” în Rusia, amplificând protestele - în context, Stratfor afirmă că este de urmărit dacă Vladimir Putin va putea menţine pacea. “Aşa cum afirma Lenin, scopul terorismului este să creeze teroare. Moartea lui Nemţov a avut ca scop să creeze teroare. Întrebarea este cine vrea să o creeze” a conchis Stratfor.

Reacţii internaţionale şi ale Opoziţiei ruse
Prima reacţie a Uniunii Europene faţă de asasinarea lui Boris Nemţov a venit din partea ministrului de Externe din Lituania, care deţine în prezent preşedinţia UE. "Veşti îngrozitoare (…) condoleanţe familiei. Rusia trebuie să desfăşoare o anchetă rapidă şi imparţială, să ofere răspunsuri"
 a afirmat Edgars Rinkevics, şeful diplomaţiei lituaniene.

Preşedintele american Barack Obama a cerut o "anchetă promptă, imparţială şi transparentă cu privire la circumstanţele uciderii" lui Boris Nemţov. Liderul de la Casa Albă l-a descris pe opozantul rus drept un "apărător neobosit al ţării sale, care voia pentru concetăţenii săi drepturile pe care le au toate popoarele"
.

Preşedintele francez, François Hollande, a denunţat “odioasa asasinare”
 a lui Boris Nemţov. De asemenea, a prezentat condoleanţe familiei şi apropiaţilor acestuia, potrivit unui comunicat al Palatului Elysee.

Cancelarul german Angela Merkel a declarat că este "şocată de asasinarea deviantă" a liderului opoziţiei ruse. I-a cerut preşedintelui Vladimir Putin să se "asigure că aceasta este investigată şi că autorii vor fi aduşi în faţa justiţiei"
.

Purtătorul de cuvânt al Ministerului britanic de Externe s-a declarat "şocat şi întristat de vestea" morţii lui Boris Nemţov. "Deplângem acest act criminal. Cei responsabili trebuie aduşi în faţa justiţiei. Vom continua să urmărim situaţia îndeaproape". La rândul său, premierul David Cameron a cerut ca uciderea lui Nemţov să fie "investigată deplin, rapid şi transparent"
.

"Sunt profund şocat de împuşcarea la Moscova a lui Boris Nemţov, un interlocutor de multă vreme al Consiliului Europei şi o voce puternică şi clară a opoziţiei din Rusia"
 a afirmat Anne Brasseur, preşedintele Adunării Parlamentare a Consiliului Europei, într-un comunicat oficial.

Şocat şi întristat de moartea politicianului rus s-a declarat şi secretarul general al Consiliului Europei, Thorbjorn Jagland. "Această crimă politică este un semn al climatului de ură şi intoleranţă care se dezvoltă în multe părţi din Europa în prezent, inclusiv Rusia" se arată într-un comunicat oficial al Consiliului. "Trebuie să ne alăturăm forţele pentru a opri această evoluţie periculoasă"
 a adăugat, cerând aducerea în faţa justiţiei a responsabililor pentru acest asasinat.

Bulgaria “a condamnat puternic uciderea opozantului rus”
, transmiţând condoleanţe familiei acestuia, se arată într-un comunicat al Ministerului bulgar de Externe.
Fostul lider sovietic Mihail Gorbaciov a declarat că “această crimă” ar putea fi “o provocare” menită să "destabilizeze situaţia din ţară, să alimenteze confruntarea"
 cu Occidentul.

Preşedintele ucrainean Petro Poroşenko l-a calificat pe Boris Nemţov drept o "punte" de legătură între Ucraina şi Rusia. "Focul de armă al asasinilor l-au distrus. Cred că nu este un accident" a declarat liderul ucrainean.

Congresmenul american John McCain, fost candidat la preşedinţie din partea republicanilor, a afirmat într-un comunicat că asasinarea lui Boris Nemţov este o urmare a "mediului de impunitate pe care Vladimir Putin l-a creat în Rusia, unde oamenii sunt persecutaţi şi atacaţi în mod frecvent din cauza credinţelor lor, inclusiv de către Guvernul rus, şi nimeni nu este tras vreodată la răspundere"
.

Premierul canadian Stephen Harper s-a declarat "şocat şi întristat” să afle “despre uciderea la Moscova a lui Boris Nemţov, o personalitate a opoziţiei ruse şi fost vicepremier"
.
Garry Kasparov a declarat că vărsarea de sânge era inevitabilă în "atmosfera de ură şi violenţă" creată de preşedintele Vladimir Putin. Mesajul este clar, a adăugat fostul campion de şah - actual opozant al liderului de la Kremlin: "Opune-i-te lui Putin şi viaţa ta valoarează mult prea puţin". Asasinatul demonstrează că Vladimir Putin şi cei care îl susţin “mint” când spun că au un sprijin popular este puternic, a afirmat Kasparov. "Dacă ai 86% sprijin, de ce ai ucide pe cineva ca Boris?" El ar putea ajunge la două milioane de persoane online, în cel mai bun caz. O demonstraţie strânge câteva sute de persoane cel mult. Aşa că dacă eşti încrezător, de ce să faci asta?"
. 
Mihail Kasianov, fost premier rus aflat tot în opoziţie, s-a declarat şocat. "În secolul XXI, un lider al opoziţiei să fie împuşcat demonstrativ în faţa zidurilor Kremlinului!". "Ţara se rostogoleşte către prăpastie"
.
Parlamentul European a cerut o "anchetă internaţională independentă" cu privire la asasinarea opozantului rus Boris Nemțov, subliniind că independența puterii judiciare "nu este respectată" în Rusia. Această crimă comisă „în apropiere de Kremlin, într-o zonă echipată cu camere video și supravegheată de forţe politice şi de securitate” se numără „printre tot mai numeroasele asasinate politice şi morţi suspecte nerezolvate, comise în Rusia după 1998” au subliniat deputații europeni. Eurodeputații au criticat „eşecul sistematic al Moscovei în a respecta statul de drept şi a face dreptate cetăţenilor”. Estimând că „situaţia privind drepturile omului din Rusia nu a încetat să se deterioreze” în ultimii ani, s-au declarat preocupaţi de „climatul de ură” față de opoziție, minorități și țările vecine, „sub impulsul propagandei de stat şi media oficiale”. „Kremlinul cultivă şi stârneşte ura şi violenţele” și-au exprimat îngrijorarea parlamentarii europeni, potrivit opiniei cărora „Rusia a adoptat o voce care nu este a unei democraţii sănătoase”
. 
"Aceasta este una dintre ultimele asasinări ale unor persoane care au criticat autorităţile din Rusia în ultimii ani (…) acest lucru (…) cu siguranţă va trimite un mesaj îngrozitor persoanelor care luptă pentru aceeaşi cauză pentru care a luptat Nemţov" a declarat Peter Baker, jurnalist al The New York Times,  pentru CNN. Jurnalistul consideră că este posibil ca această crimă să nu aibă  conexiuni politice. "În Rusia există mai multe niveluri, lucruri pe care nu le vedem. Nu putem exclude existenţa unui motiv pe care nu-l cunoaştem. Dar chiar dacă nu este o lovitură politică, acest asasinat are ramificaţii politice puternice”
.

Reacţii ale Puterii de la Moscova
Informat imediat în legătură cu asasinarea lui Boris Nemţov, preşedintele rus Vladimir Putin le-a cerut şefului Comitetului rus de Anchetă, Ministerului de Interne şi Serviciului Federal de Securitate să formeze un grup de anchetă pentru elucidarea circumstanţelor în care a avut loc această crimă, despre care a afirmat că are "toate atributele unui asasinat la comandă şi o natură absolut provocatoare", s-a precizat într-un comunicat postat pe site-ul oficial al Kremlinului. Vladimir Putin a transmis condoleanţe familiei şi prietenilor defunctului - în primul rând mamei acestuia, Dina Eidman. "Vă rog să acceptaţi condoleanţele mele profunde în legătură cu această pierdere ireparabilă. Împărtăşesc sincer durerea dumneavoastră", i-a scris el mamei lui Boris Nemţov. "Boris Nemţov şi-a lăsat amprenta asupra istoriei Rusiei, asupra politicii şi vieţii publice. El a ocupat funcţii importante în vremuri dificile de tranziţie. El şi-a exprimat întodeauna în mod deschis şi onest viziunile"
. 

Asasinarea lui Boris Nemţov a fost plănuită atent, au declarat anchetatorii crimei, care au analizat diverse piste, de la o provocare politică până la răzbunarea islamiştilor radicali.  "Nu există nici o îndoială că această crimă a fost atent planificată. Locul şi momentul în care a avut loc arată acest lucru. Ancheta a descoperit că Boris Nemţov mergea împreună cu o prietenă la apartamentul său, situat în apropierea locului crimei. Organizatorii şi executanţii par să fi ştiut traseul", a declarat purtătorul de cuvânt al Comitetului de Anchetă, Vladimir Markin. El a precizat că au fost mobilizaţi cei mai buni detectivi şi experţi criminalişti pentru elucidarea acestui caz, considerat o prioritate pentru autorităţi. “Crima ar putea fi o provocare pentru destabilizarea situaţiei politice în ţară. Nemţov ar fi putut fi ales ca un fel de “sacrificiu sfânt” de către cei care nu ezită să folosească orice metode pentru a-şi atinge scopurile politice"
 a precizat Vladimir Markin. 

"Este un caz prioritar şi este important ca ancheta să ofere rezultate cât mai repede posibil. Nu le împiedicaţi activitatea, fiţi răbdători şi aşteptaţi"
, a declarat purtătorul de cuvânt al preşedinţiei, Dmitri Peskov. Autorităţile ruse vor face tot posibilul pentru a elucida circumstanţele în care a fost ucis Boris Nemţov şi se vor asigura că autorii vor fi pedepsiţi, a declarat, la rândul său, Valentina Matvienko, preşedinte al Consiliului Federaţiei - Camera superioară a Parlamentului rus.

Asasinarea lui Boris Nemţov nu trebuie folosită pentru obţinerea de beneficii politice, a declarat ministrul rus de Externe, Serghei Lavrov. Uciderea lui Boris Nemţov este o „crimă odioasă care va fi investigată până la capăt” a subliniat şeful diplomaţiei ruse, adăugând că „încercarea de a utiliza în scopuri politice uciderea mişelească” a opozantului rus este „condamnabilă”. „Trebuie să evităm orice politizare a agendei drepturilor omului sau, mai rău, utilizarea ei ca instrument pentru alimentarea confruntării”
. Serghei Lavrov a dat asigurări că autorii asasinatului vor fi deferiţi justiţiei. 
Analistul politic Stanislav Belkovski a declarat că nu crede că moartea lui Boris Nemţov ar servi intereselor lui Vladimir Putin. "Dar atmosfera de ură faţă de cei care gândesc altfel ce s-a format în ultimul an, de la anexarea Crimeei, ar putea juca un rol"
 a precizat analistul, referindu-se la intensificarea discursului naţionalist susţinut oficial în Rusia de la anexarea Crimeei. 

Uciderea lui Nemţov: conflict între FSB şi liderul cecen Kadîrov 
Cinci suspecți arestați în cazul uciderii opozantului rus Boris Nemțov au fost prezentați unui tribunal din Moscova, care „i-a plasat în detenţie”. Doi ceceni, Zaur Dadaev și Anzor Gubacev, sunt oficial acuzați de "uciderea lui Boris Nemţov", iar ceilalți trei "sunt suspecţi"
. Zaur Dadaev, unul dintre cei cinci prezentați tribunallui din Moscova, a recunoscut că a participat la asasinarea lui Boris Nemțov, împușcat mortal la 27 februarie în apropiere de Kremlin, a anunțat o judecătoare, care a decis să-i plaseze în detenție pe cei cinci bărbați. relatează. 
De origine cecenă, Zaur Dadaev, „fost comandantul-adjunct al unui batalion de poliţie afiliat Ministerului de Interne al Ceceniei, a fost arestat în Inguşetia, republică instabilă care se învecinează cu Cecenia, în Caucazul rus”
. Numele său apare pe site-ul oficial al guvernului cecen, care indică faptul că Vladimir Putin a acordat în octombrie 2010 Medalia de Merit "sergentului Zaur Dadaev, fără a fi însă posibil să se verifice dacă este, sau nu, vorba despre un simplu omonim"
.
Preşedintele cecen Razman Kadîrov a declarat că Zaur Dadaev, unul dintre suspecţii arestaţi în ancheta referitoare la asasinarea lui Boris Nemţov, este un credincios fervent „foarte şocat” de caricaturile cu profetul Mahomed, publicate de revista Charlie Hebdo, a precizat Le Monde. Anchetatorii ruşi au declarat că încearcă să afle dacă între moartea lui Boriş Nemţov are legătură cu susţinerea pe care o afişa public pentru revista pariziană Charlie Hebdo. „Cei care l-au cunoscut pe Zaur Dudaiev pot confirma că acesta era un credincios fervent, şocat de activităţile Charlie Hebdo şi sprijinul care îi era dat ziarului prin apărarea caricaturilor”
 a afirmat Razman Kadîrov. Liderul cecen a confirmat şi că unul dintre cei reţinuţi a făcut parte din poliţia cecenă şi a fost decorat pentru acte de vitejie. Razman Kadîrov, fost luptător pentru independenţa Ceceniei este în prezent preşedintele republicii, având un grad de autonomie sportiv, mai ales în ceea ce priveşte serviciile de securitate.  

Ancheta asasinării politicianului rus de opoziţie Boris Nemţov “este cel mai nou episod din lupta pentru putere dintre liderul cecen Ramzan Kadîrov, protejat al preşedintelui Vladimir Puţin, şi oficialii din FSB”.  Alexei Malasenko, analist specializat în Caucaz, în cadrul Carnegie Moscow Center, a declarat că “îndrăzneala cu care comit acte ilegale forţele loiale lui Kadîrov în Cecenia, în Rusia şi în afară ţării”, reprezintă “o problema mai veche” a forţelor federale. "Din ce am observat, au existat mereu fricţiuni între Kadîrov şi forţele federale, probabil pentru că liderul cecen nu răspunde decât în faţă lui Puţin. Asta îi enervează pe oameni, mai ales că Putin i-a mai şi acordat ordinul de Onoare"
 a afirmat Alexei Malasenko.  
Faptul că ancheta privind moartea lui Nemţov a vizat indivizi care au legătură cu Kadîrov ar “trimite un semnal susţinătorilor liderului cecen că nu mai sunt de neatins de către mâna lungă a legii” susţine analistul Gregori Svedov. Motivaţia islamistă a crimei a fost vehiculată imediat după asasinat. Deşi sunt mulţi care au încercat să minimalizeze teoria, se crede că “FSB vrea să demonstreze că ar fi o implicare la nivel înalt în crimă” motivată  prin "supărarea" generată de publicarea caricaturilor cu profetul Mahomed în revista satirică pariziană Charlie Hebdo. “Nemţov era un critic al Kremlinului, nu al islamului. Cu toate acestea, există ipoteza că FSB ar fi profitat de ocazie pentru a-l aduce la ordine pe Kadîrov, urmărindu-i oamenii” scrie sursă citată. Sunt menţionate alte crime comise, în mod similar, care, la momentul respective, au fost legate de forţele lui Kadîrov. Este vorba despre “asasinarea rivalului lui Kadîrov, Ruslan Yamadaiev, în 2008, în faţă principalei clădiri guvernamentale a Rusiei, şi uciderea fostei garde de corp a lui Kadîrov, Umar Israilov, în Viena, un an mai târziu. Cele două crime au fost comise cu implicarea unor indivizi cu numele de Dadaiev - că şi suspectul Zaur Dadaiev”
. 
În mediile politice şi jurnalistice se discută de faptul că printre organizatorii asasinatului lui Nemţov s-ar numără înalţi oficiali din securitatea cecenă. “FSB are motive serioase să dorească să micşoreze puterea lui Kadîrov: influenţa agenţiei de securitate în nordul Caucazului a scăzut, pe măsură ce puterea liderului cecen a crescut”. Serviciile secrete “au fost umilite în mod repetat în numele stabilităţii politice în Caucaz" iar “resentimentele la adresa lui Kadîrov se acumulează de mulţi ani”. Observatorii afirmă că “s-a ajuns, probabil, la situaţia în care dacă Kremlinul ar fi forţat să aleagă între FSB şi Kadîrov, ar alege agenţia de securitate”
. 
 Rusia reprezintă o "ameninţare de la stat la stat"

Rusia a devenit un pericol pentru Marea Britanie, iar aceasta trebuie să se pregătească pentru a se apăra, a declarat fostul director al serviciilor de informaţii externe MI6. Sir John Sawers, care s-a retras recent, după ce s-a aflat timp de cinci ani la conducerea MI6, a declarat că Rusia reprezintă o "ameninţare de la stat la stat". El a declarat că astfel de ameninţări necesită creşterea cheltuielilor pentru domeniul apărării. "Trebuie să cheltuim mai mult pentru apărarea şi securitatea noastră pentru că ameninţările sunt mai mari". El a precizat, de asemenea, că Marea Britanie trebuie să se pregătească să ia măsuri defensive atât pentru sine, cât şi pentru statele aliate, inclusiv Ţările Baltice şi statele din Europa Centrală. "Trebuie să avem capacitatea de a trata unele lucruri precum războiul hibrid pe care am văzut că îl duce Rusia, mai întâi în Crimeea şi apoi în regiunea Donbas, trebuie să avem abilitatea de a face faţă unui război cibernetic"
, a adăugat.

Sir John Sawers a afirmat că este dezamăgit de modul în care, după sfârşitul Războiului Rece, căile urmate de Rusia şi Europa nu au reuşit să conveargă. Ameninţarea "nu este neapărat îndreptată împotriva Marii Britanii, ci a altor ţări de la periferia" Rusiei. Menţionând că Rusia “aminteşte permanent” faptul că dispune de arme nucleare - stare de fapt care o pune pe picior de egalitate cu SUA - a precizat că trebuie evitată repetarea crizei rachetelor cubaneze din 1962 “când am fost în pragul unui război mondial”. Este motivul pentru care situaţia necesită intensificarea dialogului. Pe de altă parte, însă, "nu ar trebui să ne amăgim că Rusia este pe calea democraţiei" iar contextul general este periculos din cauza lipsei stabilităţii, existentă în timpul Războiului Rece. "Unul dintre aspectele lumii moderne este că trăim într-o lume mult mai periculoasă în prezent. Stabilitatea pe care o aveam în timpul Războiului Rece sau predominanţa Occidentului pe care am avut-o timp de un deceniu sau două după Războiul Rece se schimbă acum. Este o lume (…) multipolară şi sunt pericole reale asociate cu acest fapt"
.

Fostul director al M16 a descris Rusia ca fiind permanent un "subiect de îngrijorare" pentru serviciile de securitate. "Europa şi Rusia nu converg, aşa că trebuie să găsim o cale pentru a coexista cu Rusia" a subliniat. "Această criză se concentrează, acum, pe Ucraina, dar Ucraina este un simptom, nu o problemă reală. Problema reală este cum vom trăi noi cu o Rusie care se simte foarte expusă. Acţiunile lui Putin sunt unele ale unui lider care crede că este în joc propria sa siguranţă”
. 

Ministerul rus de Externe: afirmaţiile lui Breedlove sunt absurde

Într-o cadrul unei audieri în Congres, generalul american Philip Breedlove şi-a exprimat îngrijorarea faţă de faptul că agresiunea rusă din Ucraina se poate extinde în foste republici sovietice precum Republica Moldova, în contextul în care în regiunea separatistă moldoveană Transnistria sunt prezente forţe ruseşti. De asemenea, a afirmat că Rusia foloseşte conflictele îngheţate – precum cel din Transnistria – ca instrumente politice de presiune. 

Declaraţiile comandantului suprem al NATO Philip Breedlove potrivit cărora Rusia foloseşte conflictele îngheţate ca instrumente pentru a exercita presiuni politice au fost catalogate drept "absurde" de Ministerul rus de Externe. "Este absolut evident că declaraţiile lui Breedlove sunt în concordanţă cu campania antirusă, al cărei unic scop este să ofere o oarecare justificare politicii agresive a NATO faţă de Rusia, paşilor pe care Alianţa Nord-Atlantică îi întreprinde în extinderea potenţialului său militar" a declarat Aleksandr Lukaşevici, purtător de cuvânt al diplomaţiei ruse. "Asemenea declaraţii sunt atât de absurde şi de departe de realitate încât nu necesită alte comentarii" a precizat. "Confuz şi tulburător este faptul că, în ultimul timp, oficiali NATO fac tot mai des evaluări politice şi declaraţii programatice" a continuat purtătorul de cuvânt. "Asemenea lucruri ne fac se ne întrebăm cine este de fapt în spatele actualului vector de dezvoltare a politicii NATO"
.
“Comunitatea europeană doarme” iar “Putin face ce vrea”


Vladimir Klitschko - campion în ringul de box şi fratele lui Vitali Klitschko, jucător politic activ, în Ucraina, prin partidul UCAR (Alianţa Democratică Ucraineană pentru Reforme - pe de altă parte, “ucrar” înseamnă “lovitură”, ceea ce demonstrează că numele nu a fost ales întâmplător) a declarat că, întrucât “comunitatea europeană doarme, Putin face ce vrea”. Vladimir Klitschko a subliniat că îi este frică atât pentru “poporul” său cât şi pentru Europa. "În box, noi avem o vorbă: “Agresorul trebuie agresat””. Vladimir Putin “nu se va opri (…) dacă nu îi punem limite".

Vladimir Klitschko - fratele primarului Kievului, Vitali Klitschko - a tras un semnal de alarmă în sensul posibilităţii izbucnirii unei noi conflagraţii mondiale. "După ce s-a întâmplat în Al Doilea Război Mondial, nu putem răspunde la violarea legilor internaţionale cu impunitatea. Ceea ce se întâmplă în aceste momente poate declanşa al treilea Război Mondial". Campionul a afirmat că este "foarte afectat si trist" din cauza războiului “fără sens” între “două popoare surori”. De asemenea, s-a arătat dispus de a pleca pe front, dacă va fi nevoie, deşi se consideră mult mai util ca “persoană publică. "Pentru moment, nu am fost chemat sub drapel, dar, dacă voi fi, legea mă obligă să răspund la această convocare, chiar dacă eu cred că aş fi mult mai util în calitatea de persoană publică pentru a atrage atenţia decât să-mi pun cizmele pentru a pleca pe front"
.
Punte de susţinere Vladimir Putin - Alexis Tsipras?

Potrivit The Telegraph, există rapoarte bine documentate care arată că “Putin îşi foloseşte reţeaua de foşti ofiţeri KGB pentru a finanţa mai multe partide de extremă dreapta din Europa”. “Se suspectează că preşedintele rus a acordat chiar împrumuturi de milioane de euro Frontului Naţional din Franţa, condus de Marine Le Pen” care promovează ideologii şi măsuri anti-UE
După victoria Syriza în Grecia, se pare că “Moscova nu se va limita la susţinerea partidelor de extremă dreapta antieuropene”. Nu pare o întâmplare faptul că „primul care l-a felicitat pe liderul Syriza si noul premier al Greciei, Alexis Tsipras, a fost reprezentantul Rusiei la Atena, Andrei Maslov”. Diplomatul rus i-a înmânat „o scrisoare redactată de Vladimir Putin”, care face apel la consolidarea relaţiilor dintre cele două ţări. În replică, parcă, „noul guvern grec (...) a criticat planurile Uniunii Europene de a înăspri sancţiunile împotriva Moscovei”
. 

Moscova a câştigat războiul mediatic cu Kievul, care contra-atacă firav, printr-un păienjeniş al intereselor de grup


Acum un an, la Kiev, demonstraţiile împotriva fostului preşedinte atingeau punctul culminant. Presa rusă a răspândit teamă. Ucraina a pierdut războiul informaţional. 


"Situaţia din Ucraina arată că ţara se află în pragul dispariţiei" afirma moderatorul Dmitri Kisseliov, făcând un gest sugestiv, cu pumnul în jos, pentru a transmite că „Ucraina este praf şi pulbere”. Astfel începea, în 23 februarie 2014, jurnalul postului TV de stat Rossia 1. "Când un stat nu se mai poate îngriji de siguranţa populaţiei, acel stat, practic, nu mai există" a continuat Dmitri Kisseliov. „În Ucraina s-a depăşit graniţa unui război civil. Sânge va curge şi mai mult”
 sublinia jurnalistul rus. Afirmaţiile sale aveau să se confirme. Războiul între separatiştii din regiunile Doneţk şi Lugansk şi armata ucraineană a făcut numeroase victime. Războiul a fost, iniţial, unul al minţii.

La sfârşitul lunii februarie 2014, după luni de proteste, Kievul trăia o  escaladare a violenţelor. Zeci de demonstranţi au murit în timpul ciocnirilor cu poliţiştii. În 21 februarie 2014, cu toate că miniştrii de Externe din trei ţări UE au negociat o înţelegere între opoziţie şi preşedinte, Viktor Ianukovici a fugit din Ucraina. A apărut, ulterior, în Rusia.

În luna februarie a anului trecut, televiziunile ruseşti puteau fi urmărite în toată Ucraina. Potrivit sondajelor din epocă, pentru locuitorii din estul ţării, presa din Rusia reprezenta o importantă sursă de informare. "Televiziunile din Rusia au început să vorbească despre ruperea Ucrainei cu mult timp înainte de evenimentele de pe Maidan şi apariţia conflictelor din estul ţării"
 a declarat Diana Duzyk, directoarea organizaţiei nonguvernamentale Telekrytyka din Kiev. Ucraina a ignorat informaţiile lansate de ruşi.

Locuitorii din estul Ucrainei au urmărit evenimentele aflate în desfăşurare la Kiev din perspectiva televiziunilor ruseşti: „revoluţia este orchestrată de Occident şi dusă la îndeplinire de ultranaţionalişti ucraineni”. „Influenţa instituţiilor ruseşti de presă şi a celor ucrainene cu orientări pro-ruse a fost otrăvitoare” a apreciat Andreas Umland, expert al Institutului pentru Colaborare Euroatlantică de la Kiev. „Retorica folosită de posturile ruseşti de televiziune a stat la baza sprijinirii separatismului în Crimeea”
.

Reţeta este clasică. Referindu-se la Ucraina, jurnaliştii ruşi au îmbinat faptele reale cu mistificarea realităţii. Astfel, s-a încercat acreditarea ideei că extremiştii de dreapta din Ucraina reprezintă o ameninţare mortală pentru est-ucraineni. De fapt, nu a existat o "retragere răzbunătoare"
 a acestor extremişti, după cum avertiza presa din Rusia. Dacă este adevărat că gruparea radicală Sectorul de Dreapta s-a implicat în protestele de pe Maidan, este la fel de adevărat că importanţa ei a fost mult exagerată. Dovada este că la alegerile parlamentare anticipate, naţionaliştii ucraineni au obţinut rezultate modeste.

Sentimentul nesiguranţei a fost bine întreţinut în estul Ucrainei. În aprilie 2014, aproximativ 70% dintre locuitorii regiunii Doneţk erau de părere că schimbarea regimului de la Kiev este opera occidentalilor. În regiunea Lugansk,  părerea era împărtăşită de 61% dintre locuitori. Sondajul a fost realizat de Institului Internaţional pentru Sociologie din Kiev.

Guvernul ucrainean a realizat cu întârziere pericolul. La sfârşitul lunii martie 2014, un tribunal din Kiev a interzis transmiterea pe teritoriul Ucrainei a programelor realizate de patru televiziuni ruseşti, printre care şi Rossia 1. „Autorităţile de la Kiev au reacţionat tardiv. Separatiştii pro-ruşi au întrerupt rapid programele televiziunilor ucrainene şi le-au pornit pe cele ruseşti. Când separatiştii au cucerit şi ultimele turnuri de televizine, mulţi observatori au ştiut că influenţa mediatică a Ucrainei în regiune va fi aproape inexistentă” a sintetizat situaţia directoarea organizaţiei nonguvernamentale Telekrytyka din Kiev. „Ucraina a pierdut un război extrem de important în est, cel al minţii oamenilor”
. 

Ucraina a chemat, recent, la „atac împotriva propagandei ruseşti". Cetăţenii sunt aşteptaţi să se implice în calitate de "războinici ai informaţiei". Se preconizează şi înfiinţarea unui post TV pentru străinătate. "Te salut recrut XY. Ţi se adresează comandamentul trupelor de informaţii al Ucrainei. Prima ta misiune va fi foarte simplă. Invită-ţi prietenii cei mai apropiaţi şi de nădejde să se alăture trupelor de informaţii ale Ucrainei. Să se înregistreze pentru a li se trasa misiuni zilnice. Este foarte important pentru lupta noastră informaţională cu agresorul extern. Aşteaptă-ţi următoarea misiune în viitorul apropiat. Pe curând". Este iniţiativa Ministerului ucrainean al Informaţiei. Un astfel de e-mail primesc toţi cei care se înregistrează pe pagina web www.i-army.org, cu nume şi adresă de internet. Ministerul din Kiev îi invită pe toţi cetăţenii să răspândească în spaţiul virtual, cu precădere pe platformele de socializare, informaţii care „să combată propaganda rusească"
. În vizorul instituţiei se află informaţiile false privind situaţia din estul Ucrainei. "Sarcina noastră este să asigurăm răspândirea rapidă a adevărului cu ajutorul internetului" a declarat Iuri Şteţ, ministrul ucrainean al Informaţiei. „Adevărul este cea mai bună propagandă”
 a adăugat oficialul.
Ministerul Informaţiei, recent înfiinţat, este o noutate în Ucraina. „Titularul portofoliului, Iuri Şteţ, este înrudit cu preşedintele ucrainean Petro Poroşenko” .„Ministerul Informaţiei ar putea fi un loc special creat pentru a-i oferi lui Şteţ o funcţie”
. Anterior, Iuri Şteţ a condus postul TV particular Kanal 5, înfiinţat de miliardarul Petro Poroşenko - pe care nu l-a vândut, deşi, între timp, a fost ales preşedinte.
Înfiinţarea Ministerului Informaţiei a dat naştere unor controverse. S-a vorbit despre „un "Minister al Propagandei" sau "Minister al Adevărului"”
 - aluzie la celebrul roman a lui George Orwell, "1984" - sau „un minister pentru anunţurile publicitare ale lui Poroşenko”
. Cu ironie, o jurnalistă de la Kiev, citată de BBC, a afirmat că aşteaptă „un Minister al Vrajei”, cu menţiunea că doreşte să ocupe un post într-o astfel de instituţie. Principala acuzaţie este că regimul de la Kiev copiază metodele nedemocratice ale Moscovei. „Există temerea că Ministerul Informaţiilor nu a fost creat pentru a combate, cu precădere, un inamic extern, ci pentru a suprima opoziţia internă. În acest caz, Ucraina va merge pe aceeaşi cale cu Rusia lui Putin. În timp ce acuză Kremlinul de propagandă, Kievul încearcă să construiască o sferă închisă ermetic a informaţiilor. Consecinţele distructive sunt uşor de imaginat”. 
Ministerului Informaţiei vrea să înfiinţeze un post de ştiri cu numele Ukraine Tomorrow. Se preconizează ca postul TV să emită începând cu luna aprilie. Postul Ukraine Tomorrow va face concurenţă postului privat în limba engleză Ukraine Today, înfiinţat în august 2014 de magnatul Igor Kolomoiski, un influent om de afaceri şi guvernator al regiunii Dnepropetrovsk. Observatorii se tem de aceea că lupta internă pentru putere dintre diverşii oligarhi se va oglindi şi în programele posturilor internaţionale de televiziune. 
CONFERINŢA DATORNICILOR - IDEEA PREMIERULUI GRECIEI CARE AR PUTEA REDRESA, ECONOMIC ŞI SOCIAL, EUROPA

Beneficii sociale şi redresare rapidă a economiilor îndatorate
Alexis Tsipras a propus o soluţie care, pe de o parte, ar putea duce la beneficii sociale şi la redresarea rapidă a economiilor îndatorate şi, pe de altă parte, ar putea asigura conservarea unei relatii constructive cu UE: o conferinţă a ţărilor îndatorate. Premierul elen a introdus acest punct în platforma sa electorală, iar "Conferinţa datornicilor" ar putea relansa discuţiile privind sprijinul economiilor puternice din zona euro pentru statele şubrezite de povara datoriilor contractate în ultimii ani, demonstrează o analiză a Bloomberg.

Summit-ul ar urma să aducă la aceeaşi masă creditorii şi debitorii din zona euro, în încercarea de a reduce povara fiscală impusă de “Troică” guvernelor îndatorate. Grecia a avut parte de o uşurare a sarcinii contractate prin prelungirea termenelor de rambursare, dar fiscalitatea din ţară este, în continuare. la un nivel nesustenabil. Alexis Tsipras a sperat să obţină chiar o ştergere a unei treimi din datorie. Măsura nu ar fi fără precedent - germanii, cei mai mari opozanţi ai acestei idei, au beneficiat, în virtutea Planului Marshall, după Al Doilea Razboi Mondial de ştergerea unei jumătăţi din datoriile contractate. Germania este, acum, cel mai mare creditor din zona euro. Grecia, ca şi alte state din regiune, se află într-o situaţie dificilă după criza economico-financiară prelungită. 

Îngrijorată că o ştergere a datoriei Greciei va da naştere unui şir de cereri similare, Germania a insistat pe politica de austeritate fiscală impusă Atenei. Nu este credibil, însă, că grecii ar mai putea suporta acest tratament radical, a apreciat Bloomberg. Unul din patru eleni este şomer, iar jumătate din populaţie trăieşte în condiţii de sărăcie. Menţinerea politicii de austeritate nu este de natură nici să ajute statele să-şi achite datoriile contractate, nici să îmbunătăţească perspectiva economica a Uniunii Europene. În pofida reducerii cheltuielilor şi a impunerii unor impozite mai mari, Franţa, Spania, Italia, Portugalia şi Grecia se confruntă cu un viitor sumbru în privinţa cuantumului sumelor redistribuite din PIB, conform plafonului de 60% impus în zona euro.

“Reducerea sarcinilor care apasă ţările debitoare ar avea efecte benefice substanţiale. În unele state, sarcina anuală a datoriei suverane asupra bugetului de stat depăşeşte 10%. O parte din aceşti bani ar fi mult mai utili în investiţii pentru crearea de noi locuri de muncă. Odată cu scăderea şomajului şi cu revigorarea economică, statelor respective ar putea mai uşor să-şi achite. la termen, creditele contractate în perioada crizei. În aceste circumstanţe, creditorii ar avea mai mult de câştigat prin relaxarea condiţiilor de rambursare a creditelor, decât prin politici draconice aplicate asupra unor economii precare”
. Dincolo de beneficiile financiare, ar putea exista importante beneficii politice, în sensul anulării unui puternic argument al partidelor anti-UE. 
Atena solicită despăgubiri pentru crimele naziste, Berlinul refuză
Ministrul grec al Justiţiei, Nikos Paraskevopoulos, a afirmat că va da undă verde implementării unei decizii a Curţii Supreme de la Atena, până în prezent neaplicată, în baza căreia pot fi confiscate bunurilor germane de pe teritoriul Greciei, drept compensaţie pentru crimele comise de nazişti şi prejudiciile aduse Grecia în timpul celui de Al Doilea Război Mondial.  „Cu titlu personal, cred că autorizarea aplicării acestei decizii trebuie dată şi sunt a gata să o dau” a declarat oficialul elen în timpul unei dezbateri parlamentare pe tema reactivării unei comisii a Legislativului de la Atena constituite pentru investigarea crimelor comise de nazişti. Pe de altă parte, Nikos Paraskevopoulos a precizat că aplicarea respectivei decizii este „sub aspect juridic, o problemă complexă”
, iar o hotărâre definitivă în acest sens depinde de evoluţia negocierilor dintre Atena şi Berlin, precum și de avizul parlamentului grec. 
Urmaşii greci ai victimelor din Al Doilea Război Mondial cer, de două decenii, despăgubiri statului german. Berlinul a refuzat, constant, să dea curs acestor solicitări, considerând că problema respectivelor compensaţii a fost soluţionată printr-un acord bilateral în anul 1960. În urma unor astfel de plângeri, instanţa elenă a decis, în anul 1997, că Germania trebuie să plătească 28,6 milioane de euro. În anul 2000, în urma unei alte plângeri formulate de urmaşii victimelor masacrului de la Distomo, din centrul Greciei şi în baza deciziei din 1997, Curtea Supremă de la Atena a hotărât că averile germane de pe teritoriul Greciei pot fi confiscate. În epocă, Ministrul elen al Justiţiei nu a autorizat aplicarea hotărârii. 
Deşi majoritatea partidelor greceşti consideră că Germania trebuie să plătească  despăgubiri de război, problema a fost readusă oficial în discuţie doar de Syriza după ce a preluat conducerea Executivului. Sumele pretinse de Grecia,  estimate de autorităţile de la Atena, sunt de aproximativ 108 miliarde de euro pentru infrastructurile distruse, la care se adaugă un împrumut nerambursat, acordat în mod forţat naziştilor între anii 1942-1944, a cărui valoare actualizată ar fi de aproximativ 54  miliarde de euro. 

Din perspectiva guvernului de la Berlin, însă, nu se pune problema de a acorda Greciei despăgubiri de război. "Germania este permanent conştientă de răspunderea istorică a suferinţei pe care nazismul a provocat-o multor ţări europene" a declarat purtătorul de cuvânt al guvernului, Steffen Seibert. Cu toate acestea, sub aspect "politic şi juridic", despăgubirile de război sunt un capitol închis. ''Credem că problemele referitoare la despăgubiri şi compensaţii au fost soluţionate legal şi politic'' a subliniat Steffen Seibert. ''Ar trebui să ne concentrăm pe problemele actuale şi sper că viitorul va fi unul bun''
 a adăugat.
Potrivit Ministerului german de Finanţe, nu există motive pentru a purta negocieri cu guvernul grec privitoare la despăgubiri, cererea reprezentând o încercare de distragere a atenţiei de la problemele financiare cu care se confruntă Grecia. "Nu vom purta negocieri cu grecii" a afirmat purtătorul de cuvânt al Ministerului de Finanţe, Martin Jäger. Poziţia Berlinului se întemeiază pe acordul încheiat, în anii 1960, cu mai multe guverne europene, în urma căruia i s-au achitat Atenei compensaţii în valoare de 115 milioane de mărci germane. 

Berlinul îşi fondează refuzul şi pe interpretarea unui argument de factură istorică: după reunificare, Germania nu a încheiat un nou tratat de pace cu Grecia - element necesar, stipulat în acordurile postbelice. "Acordul de la Londra, încheiat între Germania şi foştii săi adversari, stipula că reglarea datoriilor de război este condiţionată de semnarea unui tratat de pace”. După reunificarea celor două state germane postbelice, „Berlinul a evitat să încheie un asemenea tratat". În condiţiile inexistenţei un asemenea tratat, „grecii nu primesc nimic”
.

La acest aspect s-a referit premierul elen Alexis Tsipras, într-un discurs rostit în Parlament, unde a vorbit despre "trucurile juridice ale Germaniei”
. Nivelul despăgubirilor de război pe care Germania ar trebui să i le plătească Greciei resprezintă peste jumătate din valoarea datoriilor suverane ale ţării. Ministrul elen al Justiţiei, Nikos Paraskevopoulos, ar putea pune sechestru pe bunurile imobiliare ale Germaniei de pe teritoriul Greciei, precum Institutul Goethe sau Institutul Arheologic. 
Schulz: „Tsipras ar fi mai inspirat” dacă nu ar critica Germania
Presedintele Parlamentului European, germanul Martin Schulz, i-a sugerat foarte transparent  premierului grec, Alexis Tsipras, să înceteze criticile la adresa Berlinului. "I-am recomandat cu insistenţă să se calmeze pe plan verbal. Acest lucru nu îl ajută cu nimic" a declarat Martin Schulz. "Tsipras ar fi mai inspirat să înceteze atacurile împotriva Angelei Merkel" a subliniat, adăugând că guvernul german se va număra printre „cei care îl vor ajuta”
.

Germania a reiterat, după alegerile care l-au adus la putere pe liderul Syriza, că aşteaptă de la Grecia să-şi onoreze angajamentele în materie de reforme economice şi fiscale. Cancelarul german, Angela Merkel, a exclus o "nouă ştergere" a datoriei, după cum a dorit Alexis Tsipras. Potrivit lui Martin Schulz, germanii nu sunt singurii sceptici cu privire la evoluţia actuală a Greciei, întreaga Uniune Europeană punându-şi întrebări în acest sens. "Unora, poate că le place să critice germanii, dar este o viziune pe termen scurt care nu permite progrese"
. 

Premierul grec, Alexis Tsipras, a afirmat că guvernul de la Atena are nevoie de "timp pentru a respira", asigurând că "nu caută conflictul" cu partenerii europeni şi internaţionali. "În pofida perspectivelor diferite, sunt absolut convins ca vom găsi (...) un acord favorabil atât Greciei, cât şi Europei în ansamblu" a precizat Alexis Tsipras într-un comunicat. "Avem nevoie de timp pentru a respira şi a ne pune la punct propriul program de relansare pe termen mediu, care (...) va include reforme (...) pentru combaterea evaziunii fiscale, a corupţiei şi clientelismului"
.

Ministrul elen al Apărării: „guvernul german se amestecă în lucruri care nu-l privesc”
Ministrul elen al Apărării - şi lider al partidului de dreapta Grecii Independenţi (ANEL) - a lansat un atac virulent la adresa Berlinului. Pannos Kammenos a avertizat asupra unui "efect de domino" dacă scenariul Grexit ar deveni realitate. "Dacă Grecia explodează, urmează Spania, Italia. Şi, la un moment dat, Germania". Pe cale de consecinţă, trebuie "găsită o cale (...) dar această cale nu poate fi construită pe buzunarele grecilor de rând. Din aşa-numitele pachete de ajutor, oamenii nu au primit, până acum, nimic. Doar băncile au profitat"
. 

Potrivit oficialului elen, ministrul german de Finanţe, Wolfgang Schäuble,  "duce un război psihologic" împotriva Greciei, "otrăvind" relaţiile bilaterale. Pannos Kammenos a amintit un amănunt neplăcut din trecutul lui Wolfgang Schäuble: implicarea în scandalul donaţiilor de partid din CDU. În februarie 2000, Wolfgang Schäuble a fost nevoit să-şi dea demisia de la conducerea Uniunii Creştin Democrate şi a grupului parlamentar al CDU, pentru că acceptase o donaţie ilegală pentru partid, în 1994. „Nu e ca şi cum Germania şi Schauble ar fi fost mereu perfecţiunea. Noi, grecii, ne amintim foarte bine că domnul Schäuble a fost nevoit să renunţe la postul său de preşedinte de partid pentru că a fost implicat într-un scandal de corupţie. Şi, totuşi, acum este ministru de Finanţe”. Ministrul Apărării din Grecia a aratat cu degetul şi către companii germane, printre care Siemens - implicat într-un scandal de corupţie în Grecia. "De ce, de exemplu, directorii unor întreprinderi precum cei de la Siemens, care sunt implicaţi în afaceri de corupţie, sunt protejaţi de guvernul german?". 

Pannos Kammenos a acuzat Berlinul şi de încercarea de a compromite alianţa între Syriza şi ANEL - formaţiune politică pe care o conduce. "Guvernul german se amestecă în chestiuni care nu-l privesc. Cum este posibil ca ambasadorul german să facă presiuni asupra liderilor Syriza pentru a nu încheia o coaliţie cu noi?" - s-a întrebat, retoric, oficialul elen. 

„Troica”, înlocuită prin „Grupul de la Bruxelles”

Noua echipă de funcționari internaționali cu care Grecia poartă discuții tehnice privind reformele așteptate de la guvernul condus Alexis Tsipras a fost botezat, la Atena, Grupul de la Bruxelles, format din cinci persoane. Acesta a înlocuit Troica. „Cvintetul este format din reprezentanţi ai guvernului grec, Comisiei Europene, Băncii Centrale Europene, Mecanismului european de stabilitate şi Fondului Monetar Internaţional”. 
Guvernul elen „se recomandă” ca fiind „membru cu drepturi depline al acestei echipe” căreia dorește să-i schimbe imaginea asociată, din 2010, cu vizitele foarte exigente, în condiții de înaltă securitate, ale unor tehnocrați veniți să treacă în revistă acțiunile ministerelor grecești. Totuşi, printre actualii participanți la discuții, se află Declan Costello din partea Comisiei Europene, Klaus Masuch din partea Băncii Centrale Europene și Rishi Goyal, din partea Fondului Monetar Internaţional - șefii de misiune ai fostei Troici. „Negocierea grupului de la Bruxelles se va derula la nivel politic și tehnic la Bruxelles, între omologi” a precizat o sursă guvernamentală elenă. Liderii greci, constrânși la un anumit număr de concesii în negocierile cu creditorii de la începutul lunii ianuarie, „încearcă să rămână fermi şi să evite reluarea misiunilor funcţionarilor internaţionali la Atena”
. 
Ianis Varofakis: ”sunt finanţistul-şef al unei ţări în faliment”
Grecia doreşte să primească împrumutul mai rapid decât prevăd înţelegerile cu creditorii. Comisia Europeană ezită, deşi Atena are, în mod clar, probleme financiare. Potrivit ziarelor Süddeutsche Zeitung din Germania şi Kathimerini din Grecia, premierul elen, Alexis Tsipras ar fi solicitat, telefonic, ajutor din partea Comisiei Europene. Şeful guvernului de la Atena ar dori ca miniştrii europeni de Finanţe să aprobe acordarea creditului destinat Greciei înainte de data stabilită. Planul lui Alexis Tspiras a fost explicat de şeful Comisiei Europene, la Bruxelles. Jean-Claude Juncker a refuzat, însă, varianta unei întâlniri cu oficiali de la Atena. 

Acordarea creditului convenit în cel de-al doilea program de ajutorare a Greciei, recent prelungit, mai are un "drum lung de parcurs" a apreciat un oficial european. "Nu ştim care este situaţia financiară a Greciei şi dacă există probleme cu lichidităţile"
 a afirmat un alt demnitar european. Comisia Europeană, Banca Centrală Europeană şi Fondul Monetar Internaţional trebuie să evalueze efectele pe care ar urma să le aibă noile reforme propuse de guvernul de la Atena.

Ministrul grec de Finanţe a redactat un document - care conţine şase propuneri concrete de reforme - destinat şefului Eurogrup, Jeroen Dijsselbloem. Oficialii din Eurogrup au avertizat că decizia de virare a banilor nu va fi luată pe baza programului propus de Ianis Varoufakis. Printre propunerile ministrului elen de Finanţe se regăsesc înfiinţarea unui "consiliu financiar" şi unei noi autorităţi de verificare fiscală. Ianis Varoufakis a promis, într-un interviu televizat, că, până la sfârşitul lunii martie, obligaţiile financiare ale Greciei faţă de creditorii internaţionali vor fi platite la zi.

La Bruxelles, unii oficiali sunt de părere că Grecia ar putea evita incapacitatea de plată câteva săptămâni cu ajutorul unui pachet financiar. Pe de altă parte, Grecia trebuie să se împrumute, temporar, la casele de pensii şi la alte instituţii similare, pentru a evita intrarea în blocaj. Banca Centrală Europeană este, în acest moment, singura sursă de bani "proaspeţi" pentru Grecia. De altfel, BCE a majorat şi creditele de urgenţă pentru statul grec cu 500 de milioane  euro. Pe cale de consecinţă, aproape trei miliarde de euro se află la dispoziţia grecilor sub formă de rezerve de lichidităţi.

Diplomaţii europeni par nedumeriţi în legătură cu strategia de negociere a Greciei. Chiar dacă acordul între creditori şi Atena privind prelungirea celui de al doilea program de ajutor nu a fost încălcat, o parte din angajamentele grecilor stagnează. Unii dintre angajaţii administraţiei elene întâmpină dificultăţi în a înţelege detaliile tehnice din documentele europene. Ministrul grec de Finanţe, Yanis Varofakis, a afirmat că întelegerile dintre guvernul grec şi zona euro sunt astfel formulate încât să lase loc interpretărilor, acest lucru „nefiind întâmplător”. Yanis Varofakis s-a autodefinit ca fiind: "finanţistul-şef al unei ţări care se află în faliment"
. În pofida afirmaţiilor multor economişti, care consideră că Grecia ar trebui să părăsească zona euro, Yanis Varoufakis a afirmat că acest lucru nu este de dorit.
„Continuarea programului de austeritate ar fi fatală”
 Grecii susţin că, după cinci ani de recesiune, continuarea programului de austeritate ar fi fatală. "Mulţi oameni se confruntă cu multe lipsuri şi sărăcie. Cei mai mulţi greci aşteaptă ca guvernul să obţină modificarea programului de austeritate şi să renunţe la anumite cerinţe irelevante din acest punct de vedere"
. Guvernul condus de Alexis Tsipras vrea ca Parlamentul să respingă prelungirea, pentru încă patru luni, a ajutoarelor europene destinate ţării. Această intenţie este criticată chiar şi în interiorul taberei politice a premierului elen. 

În interiorul alianţei condusă de premierul Alexis Tsipras au apărut opinii contrare intens susţinute. Miza este reprezentată de rămânerea ţării în zona euro şi de drepturile de suveranitate în relaţiile Atenei cu finanţatorii externi. Prelungirea programului de ajutorare a Greciei până la sfârşitul lunii iunie este considerată de premierul elen drept "o înţelegere de creditare" - nicidecum programul de austeritate, în sine. Această formulare ar implica anularea unor noi  limitări bugetare. "Guvernul nu a semnat o nouă înţelegere de creditare. El doar a prelungit o înţelegere aflată în vigoare"
 - a precizat oficiosul Syriza.

Poziţiea lui Alexis Tsipras a provocat neîncredere şi critici în interiorul propriei tabere politice. În cadrul unei şedinţe cu uşile închise a grupului parlamentar al Syriza, desfăşurată la sfârşitul lunii februarie, deputaţii s-au declarat împotriva unei astfel de înţelegeri cu partenerii din UE. Cel puţin 10 dintre ei s-au pronunţat în cadrul unui vot preliminar împotriva prelungirii ajutoarelor pentru Grecia, iar alţii s-au abţinut de la vot. Partenerul de guvernare, partidul de dreapta Grecii Independenţi, a adresat un avertisment via Nikos Mavraganis: "Dacă această înţelegere va fi supusă votului în Parlament, vom fi siliţi să votăm împotrivă". Confruntată cu această situaţie, conducerea Syriza a comunicat că "nu este necesar ca recenta înţelegere cu creditorii să fie votată de Parlament" - după cum a declarat ministrul pentru Protecţie Socială, Dimitris Stratoulis. 

Poziţia pare de neînţeles pentru analişti economici experimentaţi, precum Makis Andronopoulos. Potrivit acestuia, "Contradicţia devine evidentă atunci când, pe de-o parte, se vorbeşte despre prelungirea unei înţelegeri aflate în vigoare şi, de pe altă parte, electoratului i se transmite că programul de austeritate nici nu a fost de fapt prelungit"
. Analistul consideră că, spre deosebire de predecesorul său, premierul Alexis Tsipras este un politician tânăr de care sunt legate multe speranţe, care nu are legături cu puternicele familii politice ale ţării şi care vrea să combată, hotărât, corupţia. Dar, o precondiţie în acest sens este „eliberarea lui Tsipras de balastul extremei stângi”. Necesar ar fi, în opinia sa, ca Alexis Tsipras să „anihileze” aripa de extremă stânga a propriului partid. "Liderul istoric al socialiştilor, Andreas Papandreou, a demonstrat cum se face aşa ceva. În 1977, la ordinul său, mai mulţi lideri de frunte ai partidului au fost dintr-o dată daţi afară. Asta s-a întâmplat înainte ca formaţiunea sa, Pasok, să preia puterea, în 1981". Însă, pentru Alexis Tsipras nu este la fel de uşor să procedeze astfel, întrucât o dispută internă ar ameninţa stabilitatea guvernului. "Dacă Tsipras va avea totuşi curaj să opereze o asemenea ruptură, în cel mai scurt timp va fi nevoie de alegeri anticipate"
 a conchis analistul.

Aripa radicală de extremă stânga a Syriza a devenit tot mai vocală. După ce europarlamentarul Manolis Gleţos a acuzat, public, conducerea formaţiunii că şi-a trădat promisiunile electorale, deputatul Costas Lapavitsas a solicitat "o restructurare" a datoriilor ţării în luna iunie. Până atunci, partidul de guvernământ are datoria de a înfăptui cât mai mult din ceea ce scrie în programul său electoral, a avertizat deputatul. Costas Lapavitsas a subliniat: "Prelungirea cu patru luni are scopul de a permite formaţiunii Syriza să înceapă cu realizarea propriului program electoral"
. Costas Lapavitsas susţine, de mult timp, reintroducerea în circulaţiei a drahmei greceşti - motiv pentru care este considerat pe o poziţie diametral opusă cu ministrul de Finanţe Ianis Varoufakis, care vrea să menţină Grecia în zona euro. Amândoi sunt, însă,  de acord că în iunie sunt necesare noi negocieri cu creditorii, în vederea reeşalonării plăţii datoriei. La întrebarea ce se va întâmpla dacă se va ajunge la o fractură în partid, Costas Lapavitsas a declarat, fără echivoc, că „Syriza a venit la putere pentru a-şi înfăptui promisiunile electorale”. Dacă Grecia va fi, în iunie, în situaţia de a alege între un nou „pachet de austeritate” şi „ieşirea din zona euro”, atunci "va fi consultat poporul"
. Costas Lapavitsas nu a precizat, însă, dacă are în vedere alegeri antricipate sau organizarea unui referendum.

Analistul Makis Andronopoulos este de altă opinie, pornind de la conservatorismul electoratului elen. "Electoratul elen este mai degrabă conservator. El a votat stânga, trasându-i sarcina de a renegocia plata datoriei, dar fără a ajunge la o ruptură cu creditorii". "Guvernul de stânga nu trebuie să uite că a repurtat victoria în alegeri şi cu ajutorul multor voturi din tabăra conservatoare"
 - a subliniat.

Esenţial este că primul proiect de lege avansat de guvernul condus de Alexis Tsipras nu a divizat scena politică de la Atena. Atât facţiunea de stânga cât şi opoziţia conservatoare şi socialiştii din cadrul Pasok au votat în Parlament un program social de compensare a măsurilor de austeritate. Acesta prevede, între altele, distribuirea de cartele alimentare şi subvenţii pentru plata chiriei către cei nevoiaşi. Costurile programului sunt estimate la 200 de miliane de euro. În plus, ministrul de Finanţe, Ianis Varoufakis, i-a trimis şefului Eurogrup, Jeroen Dijsselbloem, o scrisoare în care propune introducerea unui impozit pe jocurile de noroc şi reducerea birocraţiei. 

JIHADIŞTII VOR SĂ RESCRIE ISTORIA
„POTRIVIT PROPRIEI LOR VIZIUNI BARBARE”
"Cel care controlează prezentul, controlează trecutul. Cel care controlează trecutul, controlează viitorul " afirma George Orwell. Pare a fi principiul aplicat cu fidelitate de Statul Islamic. Pentru a-şi asigura controlul asupra gândirii, islamiştii terorişti rescriu istoria şi cultura.

În 25 februarie, întreaga lume a putut vedea, într-o înregistrare video,  cum jihadiştii distrugeau cu pickamerul un imens taur asirian de la poarta Nergal din Mossul. După câteva zile, în urma incendierii bibliotecii din Mossul au fost distruse peste 8000 de cărţi rare şi manuscrise. Anul trecut, jihadiştii au devalizat  mormântul profetului Jonas, cel al profetului Daniel, mausoleul şeicilor sufiţi,  citadela Tikrit. Anterior, în Mali, jihadiştii au distrus mausoleele din Timbuktu, au ars manuscrisele vechi şi rare din bibioteca Ahmed Baba. Au înregistrat distrugerile şi au făcut public, totul, pe Internet cu scopul de a „demoraliza, domina şi teroriza populaţia„ după cum a rezumat Irina Bokova - director general al UNESCO - substratul acţiunilor jihadiştilor. 
"Statul Islamic vrea să şteargă trecutul. Un om nou va triumfa, curăţat de orice urmă suspectă a unui trecut nemusulman. Va fi cu picioarele pe un pământ debarasat de impurităţi - nu doar umane, dar şi patrimoniale. Civilizaţia preislamică trebuie să dispară. Gestul demenţial dă fiori reci. Nu e ceva nou. Secolului XX i-au fost binecunoscute mirosul de hârtie arsă şi zgomotul asasinatelor opere săpate în piatră. Regimul nazist a pus pe rugul urii cărţile autorilor evrei (…). Anterior, în anii 1920, turcii desăvârşiseră genocidul armean, eliminându-le, minuţios, prezenţa culturală şi religioasă. Mii de biserici, mănăstiri şi situri antice au fost demolate (…). Pol Pot, care interzicea „gândirea cu propria minte„, nu s-a mulţumit cu exterminarea propriului popor: folosea simbolurile templului din Angkor pe drapelui său, în timp ce dinamita zeci de statui dăltuite în piatră. Aproape toate templele budiste şi manuscrisele lor au fost distruse şi peste 60000 de călugări „au dispărut„ (…). În anii 1990, la Sarajevo şi la Dubrovnik, unul dintre primele acte simbolice ale beligeranţilor a fost arderea bibliotecilor. În anul 2001, talibanii din Afganistan au interzis muzica, au închis şcolile şi au distrus statuile lui Buddha din situl arheologic Bamian, vestigii ale unei hulite epoci preislamice„
.

Distrugerea oraşului mesopotamian Nimrud, “crimă de război”
Jihadiştii au jefuit şi deteriorat situl Khorsabad - aflat la câţiva kilometri de Mosult. Guvernul irakian a criticat forţele coaliţiei conduse de SUA, care au efectuat 2.800 de atacuri aeriene împotriva Statului Islamic din luna august 2014, dar nu depun suficiente eforturi pentru a proteja patrimoniul cultural al zonei. "Spaţiul nostru aerian nu este în mâinile noastre. E în mâinile lor (...) Fac apel la comunitatea şi coaliţia internaţională pentru a efectua lovituri aeriene şi a ţinti terorismul oriunde s-ar regăsi" a declarat ministrul Turismului si Antichitatii din Irak, Adel Shirshab. Oficialul irakian a precizat că ţara sa a solicitat o sesiune extraordinara a Consiliului de Securitate al ONU pentru a dezbate criza din Irak. "Lumea ar trebui să asume responsabilitatea şi să pună capât atrocităţilor comise de militanţi, altfel, cred că grupările teroriste vor continua cu actele lor de violenţă"
 a subliniat ministrul.

Militanţii Statului Islamic au atacat şi situl arheologic Nimrud, din nordul Irakului. Teroriştii au intrat cu vehicule grele în situl arheologic, a precizat Ministerul irakian al Turismului şi Antichităţilor. Aceste vestigii au fost distruse în numele interpretării dure a legii islamice adoptate de gruparea teroristă, scrie. "Grupările teroriste ale Statului Islamic continuă să sfideze voinţa lumii şi sentimentele omenirii după ce au comis o nouă crimă care aparţine acestei serii"
 a afirmat oficialul irakian.

Nimrud este un oraş antic, fondat de regele asirian Shalamansar I, care a murit în 1245 î.e.n. Printre cele mai impresionante obiecte de la Nimrud se regăsesc uriaşele statui lamassu - creaturi mitologice care înfăţişează lei sau tauri înaripaţi, cu capete de om şi barbă. Multe dintre statuile din Nimrud sunt îngropate şi multe spaţii sunt încă neexplorate de arheologi.

George C. Papagiannis, fost însărcinat cu patrimoniul din Irak în perioada 2009-2011 din partea UNESCO, a precizat că pierderea artefactelor din Nimrud este o lovitură extraordinară dată conservării siturilor de importanţă internaţională. "Aceşti extremişti încearcă să distrugă întreaga moştenire culturală a regiunii în tentativa de a şterge totul şi de a rescrie istoria potrivit propriei viziuni brutale" a afirmat acesta. Ihsan Fethi, membru al Societăţii Arhitecţilor irakieni, a afirmat, la rândul său: "Nu pot să descriu imensitatea acestei pierderi (...) Este unul dintre cele mai faimoase şi, probabil, cele mai importante situri din lume”. “Planul lor este să distrugă toată moştenirea istorică a Irakului, bucată cu bucată"
 a afirmat Abdulamir Hamdani, arheolog irakian de la Universitatea Stony Brook din New York. 
ONU a condamnat distrugerea sitului arheologic Nimrud, apreciind că gestul reprezintă o "crimă de război"
. Distrugerea acestui sit al unuia dintre cele mai mari oraşe din vechea Mesopotamie a amintit de distrugerea de către talibani a unor statui ale lui Buddha în Afganistan, în urmă cu 12 ani, au afirmat experţii. Descoperirea, în anii 1980, a tezaurului asirian în mormintele regale din Nimrud “a fost una dintre cele mai semnificative descoperiri arheologice din secolul al XX-lea”
. 

Jihadistii Statului Islamic au comis o nouă barbarie la adresa istoriei umanitatii după ce au intrat cu buldozerele în valorosul sit arheologic Nimrud din Irak: au început să distrugă ruinele orasului antic Hatra din nordul ţării. Oraşul Hatra a fost fondat în timpul Imperiului Persan, cu peste 2.000 de ani în urmă. Face parte din patrimoniul mondial protejat de UNESCO. Hatra a fost un oraş fortificat. A rezistat invaziilor romane datorită zidurilor puternice, întărite de turnuri. Said Mamuzini, un oficial al Pardidului Democratic al Kurzilor, a declarat  că situl arheologic este noua victimă a Statului Islamic. "Oraşul Hatra este foarte mare şi numeroase artefacte (…) erau ţinute în interiorul sitului"
 a precizat acesta, adăugând că jihadiştii au luat aurul şi argintul. Oficialii irakieni au susţinut că avioanele coaliţiei puteau să monitorizeze şi să preîntâmpine atacurile Statului Islamic asupra siturilor arheologice - mai ales la Hatra, sit aflat la aproximativ 110 kilometri de Mosul. 

Tânăra din Germania, luptătoare anti-islamistă, ucisă pe front
O tânără cu cetăţenie germană, în vârstă de 19 ani, a murit pe front în timp ce lupta împotriva jihadiştilor din cadrul Statului Islamic, în tabăra forţelor kurde din Siria. Este prima femeie străină ucisă în confruntările cu islamiştii radicali. Ivana Hoffman a fost ucisă în apropierea oraşului Tal Tamr din nord-vestul Siriei. “Tânăra lupta alături de Unităţile de Protecţie Kurde”
 a declarat  purtatorul de cuvant al acestui batalion.

Ivana Hoffman, care era membră a Partidului Comunist Marxist-Leninist (MLKP) din Turcia, s-a alăturat kurzilor în urmă cu şase luni. Într-un comunicat al MLKP, colegii săi au menţionat că Avasin Tekosin Gunes, pseudonimul tinerei, înseamnă "nemuritoare". Alături de acest mesaj a fost postat un clip în care apare Ivana Hoffman care ţine o puşcă în mână şi spune, în limba germană, că a venit în Siria pentru a "lupta pentru umanitate şi libertate". Observatorul pentru Drepturile Omului din Siria a anunţat, după moartea tinerei, că Ivana Hoffman - voluntar străin ucis în lupta împotriva Statului Islamic, în provincia siriană Hassakeh - este prima femeie ucisă în această bătălie împotriva jihadiştilor. 

Operaţiuni finanţate prin trafic de organe

Ambasadorul irakian la ONU a cerut Consiliului de Securitate să verifice acuzaţiile potrivit cărora Statul Islamic prelevează organe umane pentru a-şi finanţa operaţiunile. Ambasadorul Mohamed Alhakim le-a declarat reporterilor că au fost descoperite cadavre în gropi comune, cu incizii chirurgicale şi fără rinichi sau alte organe,. "Avem cadavre. Veniţi şi examinaţi-le". "Este clar că lipsesc unele părţi din ele" a afirmat ambasadorul. Oficialul a precizat, de asemenea, că aproximativ zece medici au fost "executaţi" la Mosul în urma faptului că au refuzat să participe la prelevarea de organe. Mohamed Alhakim a informat Consiliul de Securitate despre situaţia din Irak şi a acuzat Statul Islamic de "genocid"
 împotriva unor grupuri etnice.

Emisarul ONU în Irak, Nikolai Mladenov, a declarat că 790 de persoane au murit în ianuarie din cauza conflictului armat şi a terorismului. El a subliniat numărul tot mai mare de informaţii şi acuzaţii potrivit cărora Statul Islamic foloseşte prelevarea de organe drept metodă de finanţare, adăugând că gruparea îşi extinde tacticile de la zi la zi. El a afirmat că obiectivul cel mai presant al Irakului este să recâştige teritoriul vast cucerit de Statul Islamic în ultimul an. Militanţii sunniţi au ocupat o treime din Irak şi Siria , teritorii în care au impus legea islamică.

Organizaţia teroristă Statul Islamic pare să confirme acuzaţiile privind traficul de organe, cu justificarea că această practică este permisă pentru salvarea vieţilor musulmanilor, a precizat The Daily Mail. "Este permis transplantul de organe sănătoase din corpul unui apostat în cel al unui musulman, cu scopul salvării vieţii acestuia din urmă sau pentru îmbunătăţirea stării sale de sănătate" se afirmă într-o fatwa emisă de Statul Islamic. "În plus, s-a stabilit că vieţile şi organele apostaţilor sunt ilegale. În acest context, organele ereticilor pot fi prelevate, indiferent dacă sunt vii sau morţi"
. 

Statul Islamic ameninţă că vrea să cucerească Roma
Gruparea extremistă Statul Islamic, care şi-a consolidate, în ultima perioadă, controlul asupra unor oraşe din nordul Libiei, a organizat o paradă cu 40 de maşini, aparţinând "poliţiei libiene", cu această ocazie cerându-le locuitorilor din Benghazi să jure credinţă conducătorului Abu Bakr al-Baghdadi, a precizat The Daily Mail. Manifestaţia a fost făcută publică printr-o înregistrarea video “postată de aripa libiană a grupării extremiste sunnite - Ansar al-Sharia“. Parada a fost aclamată de numeroşi bărbaţi, femei şi copii. Ansar al-Sharia a declarat oraşul Benghazi ca fiind "emirat islamic" în iunie 2014, iar trei luni mai târziu a jurat credinţă grupării teroriste Stat Islamic. Aripa libiană a SI a fost considerată responsabilă de uciderea ambasadorului Statelor Unite Christopher Stephens, în atacul de la Benghazi din 2012. 

Cu trei zile înainte, o înregistrare video sub sigla Statului Islamic prezenta decapitarea a 21 de bărbaţi egipteni de confesiune creştină răpiţi în Libia. Potrivit The Daily Mail, după ce autorităţile egiptene au anunţat că au bombardat poziţii din oraşul Derna ale grupării teroriste în Libia pentru a răzbuna moartea celor 21 de egipteni, jihadiştii s-au răzbunat la rândul lor şi au răpit alţi 35 de egipteni. “În înregistrarea Statului Islamic în care cei 21 de egipteni sunt decapitaţi” jihadiştii ameninţă că "vor să cucerească Roma", iar în imagini “se vede cum apa de la malul Mării Mediterane este plină de sânge”
. 

Începând cu august 2014, Ansar al-Sharia şi-a consolidat controlul asupra unor oraşe din nordul Libiei, porturi la Marea Mediterană, precum Sirte, Nofalya, Derna şi Benghazi, Abu Bakr al-Baghdadi numidu-l lider în zonă pe Ali Al-Qarqaa. "Libia este văzută acum de nord-africani ca un loc unde e posibil să se extindă califatul. Spre deosebire de anii precedenţi, când oamenii plecau din Libia pentru a ajunge în Siria să lupte alături de jihadişti, acum se întorc. Jihadiştii se cred membri ai unui stat şi, urmare a execuţiilor ce au avut loc, simt că sunt destul de puternici şi de numeroşi pentru a lupta. Ştiu, în acelaşi timp, că Occidentul acţionează foarte lent"
 a declarat analistul Theodore Karasik.

După trei ani de la îndepărtarea fostului lider libian Muammar Gaddafi, principalele oraşe ale ţării au fost ocupate de mai multor grupări extremiste, precum Ansar al-Sharia, Libya Dawn şi Islamic Youth Shura Council. Ulterior, acestea au jurat credinţă Statului Islamic. Gruparea teroristă, care a cucerit teritorii importante din Irak şi Siria, încearcă să profite de poziţia Libiei pentru a ameninţa Europa.

Italia, în alertă: militari mobilizaţi pe străzi
Italia a aprobat un plan care prevede mobilizarea a 4.800 de militari pe străzi pentru a proteja unele clădiri de eventuale atacuri teroriste, a anunţat Ministerul italian de Interne, potrivit Le Figaro. Un comunicat al armatei italiene şi oficiali din domeniul securităţii publice au afirmat că militarii vor supraveghea obiectivele cel puţin până în luna iunie.

Aproximativ 500 de militari sunt desfăşuraţi la Roma, unde armata a fost mobilizată pentru a proteja misiuni diplomatice, sinagoga oraşului şi instituţiile şcolare evreieşti. Militarii sunt mobilizaţi pe arterele cele mai circulate de turişti, în special în jurul siturilor arheologice.

Oficiali din domeniul securităţii au precizat că “Roma este un oraş extrem de sensibil la eventuale atacuri, în primul rând din cauza Cetăţii Vaticanului”
 situată în interiorul capitalei Italiei. Ameninţări au fost deja proferate pe site-uri islamiste la adresa Papei Francisc şi a Bisericii Catolice.
Casa Albă şi Vaticanul condamnă uciderea creştinilor egipteni

Casa Albă a condamnat decapitarea celor 21 de egipteni de către gruparea Statul Islamic ca fiind "demnă de dispreţ" şi a transmis condoleanţe familiilor victimelor şi guvernului egiptean. "Această ucidere oarbă a unor persoane nevinovate” este parte a unei serii “de acţiuni violente comise de către terorişti afiliaţi Statului Islamic împotriva locuitorilor din regiune, inclusiv uciderea a zeci de militari egipteni în Sinai” şi “determină comunitatea internaţională să se unească împotriva Statului Islamic"
 se arată într-un comunicat al preşedinţiei americane.
Papa Francisc a condamnat decapitarea a 21 de cetăţeni egipteni copţi răpiţi în Libia de către militanţi ai grupării Stat Islamic, precizând că toţi creştinii au "acelaşi sânge", a relatat The Daily Mail. "Ei au fost omorâţi pur şi simplu pentru că sunt creştini" a subliniat Suveranul Pontif. "Nu contează dacă eşti catolic, ortodox, copt sau luteran. Toţi creştinii au acelaşi sânge"
. Creştinii copţi fac parte din tradiţia ortodoxă creştină - una dintre cele trei mari ramuri ale creştinismului, alături de catolicism şi protestantism. 
Consiliul de Securitate, convocat pentru situaţia creştinilor din Orientul Mijlociu

Consiliului de Securitate al ONU a fost convocat, pentru 27 martie, în vederea discutării "persecuţiei minorităţilor", cu precădere a creștinilor din Orientul Mijlociu, amenințați de gruparea Statul Islamic, a declarat șeful diplomației franceze, Laurent Fabius. Franța a decis "să convoace Consiliul de Securitate al ONU pe 27 martie pentru a discuta despre situaţia creştinilor din Orientul Mijlociu şi a altor minorităţi” Reuniunea Consiliului de Securitate „va reprezenta ocazia de a afirma că suntem alături de aceste minorităţi persecutate"
 a precizat  Laurent Fabius.
Potrivit ministrului francez de Externe, această reuniune, pe care o va „prezida personal", va arăta "voinţa a numeroase ţări de a nu accepta" atrocitățile comise de jihadiștii care "refuză dreptul minorităţilor de a exista"
. Franţa asigură, în luna martie, președinția prin rotație a Consiliului de Securitate al Organizaţiei Naţiunilor Unite. 
Astăzi, la Mossul, minorităţile şi creştinii nu mai există, monumentele sunt distruse şi cărţile, arse. (…). Concluzia i-ar putea aparţine lui Tocqueville: „Când trecutul nu-şi mai răsfrânge lumina asupra viitorului, spiritul e ignorant„”
.  
UNICEF: 14 milioane de copii afectaţi de violenţe în Irak şi Siria

Aproximativ 14 milioane de copii suferă din cauza conflictelor care devastează Siria și o parte a Irakului, s-a precizat într-un comunicat al UNICEF, care "deplânge faptul că aceste violenţe şi suferinţe le vor afecta viitorul". Potrivit comunicatului „situaţia a peste 5,6 milioane de copii din această ţară rămâne disperată”. Astfel, „aproape două milioane de copii sirieni trăiesc în sectoare în care ajutorul umanitar nu poate ajunge şi aproximativ 2,6 milioane de copii nu mai sunt şcolarizaţi”
. 
Două milioane de copii sirieni sunt refugiați în Liban, Turcia, Iordania și în alte state, „adăugându-se altor 3,6 milioane de copii din comunităţi vulnerabile” în țările-gazdă, a precizat UNICEF. „Pentru cei mai mici dintre copii, criza din Siria este tot ce au cunoscut. Pentru adolescenţii care intră în anii de formare, violenţa şi suferinţele nu numai că le-au compromis trecutul, dar le vor afecta viitorul”
 a subliniat șeful UNICEF, Anthony Lake. UNICEF a menţionat faptul că în Irak conflictul a determinat refugierea a 2,8 milioane de copii. 
PE: Jihadiştii trebuie judecaţi de Tribunalul Penal Internaţional


Parlamentul European a apreciat că atrocitățile comise de către gruparea jihadistă Statul Islamic în Orientul Mijlociu, în special împotriva creștinilor și a altor minorități religioase, echivalează cu ''crime împotriva umanităţii'', ai căror autori trebuie aduși în fața Curții Penale Internaționale. Statul Islamic ''continuă să persecute, să mutileze şi să asasineze, uneori într-o manieră extrem de crudă şi inimaginabilă, membri ai minorităţilor religioase şi etnice, jurnalişti, prizonieri de război sau militanţi''. 
Statul Islamic ''vizează în mod deliberat'' comunitățile creștine, dar și  yazidiții, șiiții sau sunniții ''care refuză interpretarea sa privind islamul'' și ''încearcă, de asemenea, să extermine minorităţile religioase în regiunile pe care le controlează''. Subliniind că autorii acestor acte nu trebuie să rămână nepedepsiți și că trebuie aduși în fața CPI, parlamentarii europeni s-au declarat ''consternaţi şi întristaţi” de atrocitățile împotriva asirienilor din Siria și a creștinilor de confesiune coptă din Libia. Eurodeputații şi-au manifestat îngrijorarea şi faţă de faptul că ''organisme publice şi private din ţările din Golf'' contribuie la finanțarea ''difuzării interpretării wahhabite'' a islamului - interpretare integristă promovată în special de Arabia Saudită - și le cer țărilor respective ''să pună capăt acestei finanţări''
. 
Manuel Valls: 10.000 de europeni s-ar putea alătura jihadului

Aproximativ 10.000 de europeni s-ar putea alătura grupărilor jihadiste din Siria și Irak până la sfârșitul anului 2015, de trei ori mai mulți decât în prezent, a declarat premierul francez Manuel Valls. "Există în prezent 3.000 de europeni în Siria şi Irak. Dacă facem o proiecţie pentru lunile următoare, s-ar putea ajunge la 5.000 până la vară şi, fără îndoială, la 10.000 până la sfârşitul anului. Vă daţi seama de ameninţarea pe care o reprezintă aceştia?"
 a avertizat Manuel Valls. În Franța sunt vizaţi 1.400 de indivizi, cu precădere tineri: unii se află în Siria și Irak, alţii au revenit în Franța sau încearcă să se alăture jihadiștilor. Cifra s-a dublat într-un an. 
Ţări precum Belgia, Olanda, Danemarca sau Marea Britanie au, de asemenea, numeroși jihadiști printre cetățenii lor. The Sunday Telegraph a precizat că aproape jumătate din cei aproximativ 700 de indivizi consideraţi ca fiind "jihadişti periculoşi"
 de către serviciile secrete britanice și care s-au deplasat în teritoriile controlate de gruparea Statul Islamic s-au întors în Regatul Unit. Date fiind perspectiva întoarcerii acestor jihadiști și riscul ca tinerii radicalizați să treacă la acțiuni violente "ne aflăm în faţa unei ameninţări extrem de ridicate în Franţa şi în alte ţări din Europa" a apreciat premierul francez. "Este nevoie de o mare vigilenţă. În acelaşi timp, sunt necesare mobilizarea societăţii, a familiilor şi, de asemenea, un mesaj care să se adreseze acestui tineret, unora dintre aceşti tineri (...) care, îndrumaţi greşit, au ca proiect să-şi sacrifice viaţa"
. 
UE analizează ideea controalelor sistematice în aeroporturi 

Uniunea Europeană, depășită de creșterea constantă a cererilor de azil și dezorientată de amenințarea reprezentată de tinerii care se alătură jihadiștilor în Siria și Irak, vrea să-și închidă frontierele externe și să-i blocheze pe imigranți în țările lor de origine. ''Presiunea migratorie nu încetează să crească'' a afirmat  ministrul leton de Interne, Rihards Kozlovskis. Potrivit datelor furnizate de Frontex - Agenția europeană pentru supravegherea frontierelor - numărul cazurilor de trecere ilegală a frontierei s-a triplat, de la 100.000 la 274.000, între 2013-2014. 
Situația s-a degradat, constant, în sud și în est. Într-un an, trecerile ilegale de frontieră și cererile de azil în zona Mediteranei centrale către Italia au crescut de aproape patru ori - de la 45.000 la 174.000. S-au dublat în zona Mediteranei orientale, ajungând la 50.000, și au crescut de la 20.000 la 37.000 în Balcani, la frontiera dintre Ungaria și Serbia. 
Uniunea Europeană are mari dificultăți în gestionarea acestui fenomen, din cauza lipsei de solidaritate între state în privinţa primirii de imigranți și solicitanți de azil. Acest fapt potenţează mișcările extremiste, xenofobe. „Încet-încet, porţile pentru solicitanţii de azil se închid în UE”. Danemarca și-a înăsprit regulile, Belgia și-a redus numărul centrelor de primire, Germania și Suedia anunță că sistemele lor sunt ''într-o dificultate foarte mare'' din cauza afluxului de solicitanți de azil veniți din Kosovo, a precizat un diplomat european. 
Liderii europeni analizează toate posibilitățile pentru a bloca plecarea persoanelor candidate la imigrație. Italia își îndeamnă partenerii la acțiune. Aproape 8.000 de imigranți au debarcat pe țărmurile sale de la începutul acestui an și, potrivit șefului Frontex, Fabrice Leandri, „între 500.000 şi un milion de imigranţi sunt gata să se îmbarce de pe coastele libiene”. Cooperarea cu țările de origine și de tranzit este fundamentală. Turcia, devenită una dintre principalele țări de tranzit, a acceptat să ia măsuri pentru a împiedica creșterea numărului de nave-fantomă plecate de pe coastele din apropierea frontierei siriene după ce la bordul lor s-au îmbarcat sute de pasageri. Una dintre ideile analizate este „tratarea solicitărilor de azil în ţările de tranzit. Misiunea ar putea fi încredinţată Înaltului Comisariat al ONU pentru Refugiaţi sau Organizaţiei Internaţionale pentru Migraţii”, a precizat un diplomat. ''După ce este admisă o cerere, UE va accepta refugiatul pe teritoriul său. Problema este că toate acestea trebuie să se facă de bunăvoie''
 a adăugat. 
Germania și Austria susţin ideea existenţei unor centre de primire în țările Africii de Nord. ''Dar, acest lucru cere timp''
 a precizat ministrul german de Interne, Thomas de Maizière. Uniunea Europeană trebuie să fie dispusă „să trateze cu lideri nefrecventabili” pentru dezvoltarea unor astfel de cooperări. ''Nu trebuie să fim naivi. Faptul că noi cooperăm cu regimuri dictatoriale nu înseamnă că le şi legitimizăm. Dar trebuie să cooperăm acolo unde am decis să luptăm împotriva contrabandei şi a traficului cu fiinţe umane''
 a declarat comisarul însărcinat cu acest dosar, Dimitris Avramopoulos. 
Întărirea controalelor la frontiere este, de asemenea, o prioritate pentru combaterea amenințării reprezentate de tinerii europeni radicalizați care pleacă să lupte în Siria și în Irak, după care unii revin în țara lor. Este analizată şi posibilitatea efectuării de controale sistematice privind cetățenii europeni în aeroporturi. ''Ideea este de a defini criteriile de risc, dar acestea trebuie să respecte drepturile fundamentale''
 a afirmat un diplomat european. 
Franța a susţinut necesitatea de a controla sistematic și într-o manieră coordonată cetățenii europeni în aeroporturile din spațiul Schengen, pentru a preveni recrutări ale organizațiilor jihadiste. „Avem nevoie cât mai curând de aceste controale sistematice şi coordonate, deoarece este condiţia eficacităţii Europei în faţa riscului terorist” a precizat ministrul francez de Interne, Bernard Cazeneuve. „Un număr din ce în ce mai mare de cetăţeni din ţările noastre se angajează în teatrul de operaţiuni teroriste din Irak şi Siria”. Pe de altă parte, însă, codul frontierelor spațiului Schengen interzice controalele sistematice. „Pentru a depăşi opoziţiile, trebuie să convingem, fiind pragmatici” a afirmat Bernard Cazeneuve, cu menţiunea că aceste controale sistematice reprezintă un „instrument necesar” pentru a împiedica recrutarea cetățenilor europeni de către jihadiști. Pe cale de consecinţă, „nu este necesar să se reformeze codul Schengen pentru a avea aceste controale sistematice”
 a apreciat oficialul francez. 

Regele Iordaniei : eradicarea terorismului necesită trei căi

Regele Abdallah al II-lea al Iordaniei a reiterat, într-un discurs în faţa Parlamentului European, hotărârea fermă a ţării sale de a lupta împotriva terorismului. "Pericolul terorist trebuie evaluat la adevărata sa dimensiune. Dimensiunea atinge scara mondială" a afirmat suveranul haşemit. "Purtăm un război împotriva teroriştilor care întinează valorile islamului şi ale umanităţii" a subliniat, adăugând că "lupta trebuie dusă, în primul rând, de naţiunile musulmane. E o luptă chiar în sânul islamului"
. 

Regele Iordaniei a apreciat că eradicarea surselor care alimentează extremismul trebuie să urmeze trei căi. Prima rezidă în comunicarea interconfesională pertinentă, întrucât "viitorul se regăseşte în unitate şi respect".  Abdallah al II-lea a menţionat că Europa este un partener important în lupta împotriva islamofobiei. 

Potrivit opiniei sale, cea de a doua cale se leagă de problema palestiniană. "Procesul de pace israelo-palestinian este, astăzi, într-un punct mort, cu mai multe colonii israeliene şi mai puţin respect faţă de palestinieni" a precizat, considerând că acest eşec transmite un mesaj periculos prin erodarea încrederii în dreptul internaţional şi în soluţionarea paşnică a conflictelor. În plus, acest eşec a oferit extremiştilor "un alibi" pentru exploatarea nedreptăţilor şi recrutarea de combatanţi din Europa şi din întreaga lume. 

A treia cale constă în potenţarea speranţei, prin crearea unor oportunităţi sociale. "Omenirea are nevoie de idei, de dreptate şi de incluziune economică şi socială". Suveranul haşemit a amintit eforturile depuse de ţara sa pentru găzduirea refugiaţilor sirieni, al căror număr reprezintă 20% din populaţia Iordaniei.  "Privind situaţia la altă scară, este ca şi cum Franţa ar găzdui populaţia Belgiei"
.

„Până când martiriul ne va despărţi”
Departe de imaginea decapitărilor și lapidărilor, gruparea Statul Islamic le promite tinerelor occidentale dornice să se alăture jihadiştilor că în „califatul” din Siria și Irak vor avea parte de muncă, aventură și dragoste, se precizează într-o analiză a Agence France Presse. Apelând la tehnici sofisticate de recrutare, jihadiștii au reușit să atragă numeroși occidentali în rândurile lor. 

La început, propaganda avea ca țintă prioritară bărbații tineri ce ar fi putut intra în rândurile combatanților islamiști. Ulterior, s-a extins progresiv către tinere, după cum demosntrează cazul a trei adolescente britanice cu vârste între 15-16 ani, care au plecat către Siria, prin Turcia. Una dintre ele pare să fi fost în contact cu Aqsa Mahmood, o tânără din Glasgow care a plecat anul trecut în Siria, unde s-a căsătorit cu un combatant jihadist. Blogul ei în limba engleză, intitulat Jurnalul unei emigrante, a devenit unul dintre principalele instrumente de propagandă jihadistă destinate femeilor. „Aici nu trebuie să plăteşti chirie. Cazarea este gratuită. Nu plătim nici apă, nici electricitate. În plus, în fiecare lună primim un colet cu hrană, care conţine spaghete, conserve, orez, ouă”
 scrie Aqsa Mahmood pe blogul propagandistic. Acest teritoriu, adaugă ea, oferă locuri de muncă femeilor care doresc să fie active, mai ales în domeniile educației și sănătății. De asemenea, „căsătoria este preţuită”, soțul primind șapte zile de concediu pentru nuntă, precizează britanica, adăugând că „soţiile” jihadiștilor „îşi pot alege zestrea”, dar în privinţa bijuteriilor, „cel mai adesea aleg un pistol-mitralieră Kalaşnikov”
. Pe blog apare și o fotografie înfăţişând un combatant cu barbă alături de tânara sa soție îmbrăcată în alb, împreună cu textul „Până când martiriul ne va despărţi”.  
Statul Islamic folosește și alte canale pentru a atrage adepți. Un exemplu este revista islamistă online, în limba engleză, Dabiq. Într-o rubrică cu „oferte de muncă”, se menționează că jihadiștii caută „judecători, persoane cu competenţe militare sau administrative, medici şi ingineri”
. 
În prezent, numărul occidentalilor recrutați de Statul Islamic este estimat la circa 3.000, dintre care aproximativ 550 sunt femei. Experții subliniază să mulți dintre ei sunt șocați de ceea ce găsesc în teritoriile controlate de Statul Islamic - dar, odată ajunși acolo, este prea târziu, pentru că nu mai există cale de întoarcere. „Fetele care se alătură acestei organizaţii sunt în căutare de aventuri (...) unele îşi proiectează în minte o lume imaginară, visând că se vor mărita cu un combatant”
 explică succesul propagandei jihadiste Hassan Hassan, coautor al cărții ISIS: Inside the Army of Terror. Ulterior, multe dintre tinerele amăgite realizează că orice tentativă de a fugi le-ar putea costa viața. 
Potrivit Observatorului Sirian pentru Drepturile Omului, doar în perioada octombrie-decembrie 2014 au fost ucise 120 de persoane care au încercat să evadeze din teritoriile controlate de jihadiști. „Am discutat cu doi tineri care au reuşit să scape. Erau trişti şi aveau sentimentul că au fost păcăliţi”. În locul utopiei promise de Statul Islamic au găsit un loc unde domnesc „oprimarea şi interdicţia de a gândi”
 a afirmat Lina Khatib, directoarea Centrului Carnegie pentru Orientul Mijlociu, cu sediul la Beirut. 
Printre mijloacele curente agresive de propagandă folosite de jihadişti se numără conturile Twitter. Rețeaua de socializare Twitter găzduiește cel puțin 46.000 de conturi ale unor membri ai Statului Islamic, potrivit unui studiu american. Această cifră corespunde ultimului trimestru din anul 2014, dar „la ora actuală, numărul conturilor de Twitter aparţinând jihadiştilor ar putea fi mult mai mare, probabil chiar dublu”
 se menționează în raportul intitulat The Isis Twitter Census, elaborat de JM Berger, expert în cadrul Brookings Institution, și de Jonathon Morgan, specialist în tehnologia informației.

Cele mai multe conturi au fost create în anul 2014, fapt care sugerează o creștere abruptă a numărului lor în ultima vreme. În ultimele luni ale anului trecut, Twitter a șters aproximativ 1.000 din aceste conturi, dar este posibil ca unii dintre titularii lor să-și fi creat altele. În raport se menţionează că aceia care au creat astfel de conturi sunt localizați, de obicei, în zonele din Siria și Irak controlate de gruparea Statul Islamic. De asemenea, trei sferturi dintre ei postează în limba arabă, aproximativ o cincime folosind și limba engleză. Fiecare are, aproximativ,  1.000 de accesări pe rețeaua de socializare.

Statul Islamic utilizează, pe scară extinsă, rețelele de socializare drept canale de transmitere a mesajelor către public. JM Berger a atras atenția că „Statul Islamic nu va ezita să exploateze orice tehnologie pe care ar putea să o folosească în avantajul său, iar în ceea ce priveşte tehnologia informaţiei, această grupare este mai avansată decât alte organizaţii teroriste”
. 
VARIA

MOSCOVA vs IDEEA EXISTENŢEI UNEI ARMATE A UE

Junker: Uniunea Europeană trebuie să aibă o armată proprie

Președintele Comisiei Europene, Jean-Claude Juncker, a îndemnat la crearea unei armate europene, în special în contextul relațiilor tot mai tensionate cu Rusia legat de Ucraina. O asemenea forță i-ar permite UE atât să facă față noilor amenințări de lângă frontierele sale, cât să și apere valorile europene, a subliniat Jean-Claude Juncker.  

"Nu vom crea o armată europeană pentru a o utiliza imediat. Însă, o armată comună a tuturor europenilor îi va da de înţeles Rusiei că vorbim foarte serios atunci când este vorba de a apăra valorile UE" a afirmat Jean-Claude Juncker, adăugând că o forță comună pentru cei 28 de membri ai UE va permite raționalizarea cheltuielilor militare și favorizarea integrării militare dintre aceste țări. "O asemenea armată ne va ajuta să punem la punct o politică externă şi de securitate comună" a subliniat președintele Comisiei Europene, subliniind că nu se intenționează diminuarea rolului NATO. "Imaginea Europei a suferit într-un mod dramatic. În termeni de politică externă, se pare că nu prea suntem luaţi în serios"
. 
Această propunere riscă să nu fie agreată de cei care se opun unei mai mari integrări europene, începând cu Marea Britanie, dar a găsit sprijin din partea Germaniei. Ministrul german al apărării, Ursula von der Leyen, a declarat că este sigură de faptul că „dacă nu copiii, cel puțin nepoții” ei "vor cunoaşte Statele Unite ale Europei", cu propria lor armată. Purtătorul de cuvânt al Comisiei Europene, Margaritis Schinas, a declarat că ideea lui Jean-Claude Juncker ar putea fi discutată în cadrul summitului UE din iunie. 
Welt am Sonntag l-a citat pe șeful Comisiei pentru politică externă din parlamentul german, Norbert Roettgen, potrivit căruia ideea unei armate a UE este "o viziune europeană căreia i-a sosit vremea". Potrivit publicației, fostul secretar general al NATO, Javier Solana, va prezenta la Bruxelles un raport privind noua strategie de apărare europeană, făcând apel la o mai mare capacitate militară pentru intervenții în afara frontierelor UE. 
Moscova doreşte explicaţii privind armata UE

Moscova este interesată să audă explicații din partea Bruxellesului cu privire la ideea înființării unei armate a Uniunii Europene, a declarat Aleksei Meșkov, adjunctul şefului diplomaţiei ruse, cu privire la afirmațiile  președintelui Comisiei Europene, Jean-Claude Juncker. „Am vrea să înţelegem despre ce este vorba, pentru că în ultimii 30 de ani politicienii europeni au abordat acest subiect la diverse niveluri. Ne este greu să ne dăm seama la ce s-a referit Juncker de data aceasta”
 a precizat Aleksei Meșkov.  
Rusia „suspendă definitiv” participarea la acţiunile în cadrul Tratatului privind Forţele Armate Convenţionale în Europa

Rusia a anunțat că nu va mai participa la un grup comun de consultare prevăzut în Tratatul privind Forțele Armate Convenționale în Europa (FACE). Tratatul original FACE a fost semnat în 1990 de 16 state membre NATO și șase state membre ale Tratatului de la Varșovia, stabilind limite egale pentru fiecare bloc în cinci categorii-cheie de armament convențional și mijloace tehnice militare, respectiv tancuri, vehicule blindate de luptă, piese de artilerie, elicoptere de asalt și avioane de luptă.

„Federaţia Rusă a luat decizia de a pune capăt participării la reuniunile grupului comun de consultare. Astfel, suspendarea acţiunilor în cadrul FACE declarată de Rusia în 2007 devine deplină” s-a precizat într-o declarație a Ministerului rus de Externe. În acest fel, se finalizează moratoriul unilateral privind implementarea Tratatului FACE declarat printr-un decret emis de președintele Vladimir Putin în 2007, a menţionat Sputnik. Ministerul rus de Externe a adăugat că „ţările NATO preferă, de fapt, să ocolească prevederile Tratatului FACE, extinzând Alianţa”
. 
O versiune adaptată a Tratatului FACE a fost semnată în 1999, dar statele membre NATO au refuzat să o ratifice până la retragerea de către Rusia a trupelor din Georgia și din Transnistria, criteriu considerat de Moscova drept unul impus artificial. În decembrie 2007, Rusia a impus un moratoriu unilateral asupra Tratatului FACE, invocând faptul că e „irelevant” în raport cu planurile NATO de a-și extinde prezența militară în estul Europei și a refuzului de a ratifica versiunea adaptată. În 2011, statele membre NATO au anunțat că nu vor mai face schimb de informații cu Rusia privind armele convenționale și trupe. În noiembrie 2014, Rusia a suspendat implementarea Tratatului FACE. „În aceste condiţii, Rusia consideră că este lipsit de sens să-şi continue participarea la reuniunile Grupului consultativ comun, atât din motive politice cât şi practice, întrucât că sunt prea costisitoare din punct de vedere economic”
 a mai precizat Ministerul rus de Externe. 
Polonia priveşte cu scepticism ideea unei armate a UE
Oficiali polonezi de rang înalt și-au exprimat scepticismul în legătură cu ideea unei armate europene, subliniind necesitatea de a continua „consolidarea Alianţei Nord-Atlantice”, cel mai bun „garant al securităţii în Europa”, a relatat. „Este este o idee foarte riscantă” a declarat șeful diplomației poloneze Grzegorz Schetyna pentru postul Radio Zet, în replică la propunerea președintelui Comisiei Europene, Jean-Claude Juncker. 
„Trebuie mai întâi să ne punem întrebarea, de unde se iau banii pentru finanţarea unei astfel de armate, cum vor funcţiona unităţile de luptă, cine le va instrui?”. „E doar o idee lansată, căreia, analizată în profunzime, îi lipsesc propunerile concrete”. „NATO este garantul securităţii în Europa. NATO există şi trebuie să continuăm să consolidăm Alianţa”
 a subliniat ministrul polonez de Externe. 
Consilierul președintelui polonez pentru securitate, generalul Stanislaw Kozie, a afirmat, la rândul său, că aplicarea ideii este, practic, imposibilă. „Este o idee foarte bună, însă nu are şanse să fie pusă în practică. E un vis”. „Astăzi avem obiective foarte concrete: trebuie să consolidăm capacităţile NATO în Est şi să punem în practică deciziile de la Newport” a subliniat oficialul polonez preluat de postul TV Polsat. „Astăzi, nimeni din Europa, nici o ţară nu se gândeşte să se lipsească de suveranitatea sa”
 a adăugat generalul Stanislaw Koziej. 
Armata UE, „o pură iluzie” 
O armată a Uniunii Europene, idee susţinută de președintele Comisiei Europene, Jean-Claude Juncker, în plină perioadă de tensiuni cu Rusia, este o himeră veche de 60 de ani, care nu a reușit niciodată să capete contur, subliniază analiștii. „Se vorbeşte de 60 de ani despre asta”
 a menţionat Giles Merritt, secretar general al centrului de reflecție Friends of Europe, referindu-se la eșecul din 1954 privind Comunitatea Europeană a Apărării, după ce înființarea acesteia a fost respinsă de parlamentari francezi. Votul negativ a descurajat timp de decenii orice inițiativă în acest domeniu. 
„Este o pură iluzie”
 a apreciat Vivien Pertusot, de la Institutul Francez pentru Relații Internaționale. „O armată europeană nu are nimic de-a face cu Rusia, doar Juncker ştie ce beneficii suplimentare ar putea aduce o asemenea armată în contextul relaţiilor tensionate dintre Bruxelles şi Moscova” din cauza crizei din Ucraina, a precizat Markus Kaim, de la Institutul de Studii Politice SWP din Berlin. Chiar dacă Jean-Claude Juncker a dat asigurări că nu se pune problema de a concura NATO, care include 22 dintre cele 28 de țări membre ale UE, acesta este principalul argument al celor care se opun înființării unei armate europene. 'Multe ţări se ascund în spatele Marii Britanii', inclusiv Franța și Germania, a afirmat Markus Kaim. „Cele mai mici state mizează pe NATO. Ele nu vor să depindă de imprevizibila UE”
.

„Este logic ca statele naţionale să coopereze în problemele de apărare, pentru a face să existe mai multă securitate, însă nu este bine ca UE să aibă capacităţi, armate, forţe aeriene şi tot restul”
 afirma, încă în decembrie 2013, premierul britanic David Cameron. 

Europenii s-au angajat să coopereze pe marginea echipamentului greu și vor concluziona, în acest sens, în luna iunie. „În realitate, SUA îşi apără cu gelozie interesele economice”
 combătând tot ce le-ar putea concura industriile naționale, potrivit lui Janis Emmanouilidis, de la think-tankul European Policy Center. Agenția Europeană de Apărare, înființată în 2004, este menită să promoveze cooperarea în domeniul armamentului și să întărească baza industrială și tehnologică a apărării Uniunii Europene. Ea se concentrează, de asemenea, pe alimentarea în zbor a avioanelor de luptă, pe drone și pe comunicațiile prin satelit. 
Moscova, acord de alianţă şi integrare cu Osetia de Sud

Ziua care marchează un an de la anexarea Crimeei - respectiv, 18 martie - este cea destinată semnării, de către preşedintele rus, Vladimir Putin şi liderul separatist sud-osetin, Leonid Tibilov, a Acordului de alianță și integrare Rusia - Osetia de Sud, a cărei independență a fost recunoscută de Moscova în luna august 2008, după războiul ruso-georgian. Conform unui comunicat difuzat de Kremlin, obiectivul acordului este „aprofundarea graduală a cooperării dintre Rusia şi Osetia de Sud în domeniile social, economic, umanitar, dar şi în privinţa politicii externe, securităţii şi apărării”
. Un acord similar a fost semnat, anul trecut, de Moscova cu Abhazia - republică separatistă georgiană prorusă. Acordul a fost calificat de guvernul de la Tbilisi drept „încă un pas către anexarea”
 acestui teritoriu de pe țărmul Mării Negre. 
În urma războiului din anul 2008, încheiat cu înfrângerea armatei georgiene, Rusia a ocupat Abhazia și Osetia de Sud, teritorii unde a instalat baze militare permanente. Anunțul privitor la acordul cu Osetia de Sud a aparut după ce armata rusă a început un program de manevre militare în cele două republici secesioniste georgiene, precum și în Crimeea. 

Georgia a rupt relațiile diplomatice cu Rusia în urma războiului din 2008. Însă, după ce Mihail Saakașvili și-a încheiat ultimul mandat prezidențial, în noiembrie 2013, noua putere de la Tbilisi și-a afirmat disponibilitatea de a începe un proces de normalizare a relațiilor cu Moscova. 
MONEDĂ COMUNĂ ÎN ŢĂRILE UNIUNII EURASIATICE
În timpul unei întâlniri desfăşurată în capitala cazahă Astana între preşedinţii Rusiei, Belarus şi Kazahstan, Vladimir Putin le-a transmis omologilor săi - respectiv, Alexander Lukasenko şi Nursultan Nazarbaiev - să aibă în vedere înfiinţarea unei monede comune a celor trei ţări. Federaţia Rusă, Belarus şi Kazahstan sunt membre ale Uniunii Eurasiatice - bloc politic şi economic - la care urmează să adere Kîrgîzstanul, în luna mai. Liderul de la Kremlin a afirmat că, “în curând, războiul din Ucraina se va termina”. Totodată, şi-a exprimat “speranţa” că “autorităţile de la Kiev vor aplica acordul de stopare a conflictului, semnat la Misk”
. 

Tratatul care prevede constituirea Uniunii Economice Eurasiatice (UEE) a intrat în vigoare la 1 ianuarie 2015. Structura executivă a organizaţiei - Comisia Economică Eurasiatică - are sediul la Moscova. Organizaţia a adoptat principiul liberei circulaţiii a forţei de muncă şi vizează constituirea unei pieţe unice pentru construcţii, retail şi turism. 
La începutul anului, ambasadorul Rusiei la UE, Vladimir Cizhov, afirma că Uniunea Economică Eurasiatică este dispusă la dialog cu Uniunea Europeană în vederea constituirii unui spaţiu economic comun. "Planul nostru este să iniţiem cât mai curând contactele oficiale între Uniunea Economică Eurasiatică şi Uniunea Europeană. Cancelarul Germaniei, Angela Merkel, a vorbit despre acest lucru (…). Sancţiunile impuse Rusiei de UE nu reprezintă un obstacol" a precizat diplomatul rus. "Cred că logica ne îndeamnă să explorăm posibilitatea constituirii unui spaţiu economic comun în regiunea eurasiatică, incluzând principalele ţări ale Parteneriatului Estic”
 format din Republica Moldova, Armenia, Azerbaidjan, Belarus, Georgia şi Ucraina. 
Bazele Uniunii Economice Eurasiatice au fost puse în 2011, când preşedinţii Rusiei, Belarusului şi Kazahstanului au semnat un acord la Moscova, prin care au “integrat” economiile în valoare de 2 trilioane de dolari. “Vom crea o uniune economică eficientă şi durabilă” afirma Dmitri Medvedev - în epocă, preşedintele Rusiei. Cele trei ţări care au, împreună, o populaţie de 170 milioane de persoane, au creat, astfel, un unic spaţiu economic, începând cu 1 ianuarie 2012. Preşedintele kazah, Nursultan Nazarbayev, a cerut, încă din 2011, ca în cele trei ţări partenere să se reducă folosirea dolarului în schimburile comerciale şi să se utilizeze, cu precădere, monedele naţionale - astfel putându-se ajunge, treptat, la adoptarea unei monede comune a Uniunii Economice Eurasiatice. 
Uniunea Eurasiatică, înfiinţată oficial în 2015, îşi propune să unifice economiile şi monedele şi să adopte politici comune în privinţa migraţiei şi regimului vizelor. Potrivit preşedintelui rus Vladimir Putin, blocul economic şi politic poate avea vocaţia de a ajuta la reducerea dezechilibrelor globale, consecinţa fiind o integrare “dincolo de “Marea Europa””.
COLONEL GRU ÎN REZERVĂ: ““COLOANA A V-a” I-A PREGĂTIT LUI PUTIN FIE EXECUŢIA, FIE SOARTA LUI MILOŞEVICI”
Colonelul GRU în rezervă Igor Ghirkin (alias Strelkov), unul dintre initiatorii razboiului din Donbas, a declarat că președintelui rus Vladimir Putin îi este pregătit, de către “Coloana a V-a”, un viitor tragic - fie o execuție, fie închisoarea. Vladimir Putin ar putea avea soarta împăratului Nicolae al II-lea, care a fost împuşcat în Urali, în 1918, sau ar putea sfârşi într-o închisoare din Europa, asemenea lui Slobodan Milosevic, a afirmat Strelkov. Potrivit convingerii sale, negocierile de pace de la Minsk au repetat, în contextul actual, situaţia de acum 100 de ani, înaintea Primului Război Mondial.  
„Cea mai puternică explozie de patriotism în 1914, oameni cu steaguri salută discursul împăratului, care spune că Rusia a decis să se ridice la lupta pentru Serbia şi să îndeplinească datoria patriotică. Apoi vine războiul, înfrângerile iau locul victoriilor (…) Începe o criză economică severă, câştigă putere sentimentul anti-război. Şi atunci cei din „Coloana a V-a” - care exista şi în urmă cu 100 de ani, alcătuită din nobilime, industriaşi, Duma de Stat - toţi strigau despre patriotism, dar în secret conspirau. Rezultatul complotului a fost înfrângerea zdrobitoare a Rusiei şi cufundarea ei în beznă”- a afirmat Strelkov. 

„Acum, cei din Coloana a Vi-a au acelaşi plan, care este pus în aplicare cu precizie. Preşedintele Putin a primit un credit popular nemaipomenit în primăvară (…)chiar colosal. Apoi au apărut mişcări de neînţeles. În primul rând, în legătură cu Novorossia. La început era Novorossia, apoi nu mai era, au apărut Republicile Populare Doneţk şi Lugansk, apoi republicile auto-proclamate, iar acum se vorbeşte despre regiunile cu autonomie ale Ucrainei. Şi oamenii nu mai înţeleg! Parcă era vorba să apărăm Lumea Rusă, să-i susţinem pe ai noştri (…) Ei sunt cu adevărat ai noştri, nu precum cei de la Kiev, care vorbesc în limba rusă dar strigă că sunt străvechii ucraineni. Calculul este simplu. Încă o jumătate de an de astfel de activităţi şi împotriva preşedintelui Putin vor fi nu doar liberalii, dar şi patrioţii. Apoi, el va repetă soarta lui Milosevic, care a fost răsturnat în urmă unei lovituri comune, a liberalilor cu patrioţii locali, deoarece a început să ducă o politică gen – nici cu voi, nici cu noi. Nici Occidentului nu s-a supus, dar nici pe patrioţii sârbi nu i-a susţinut, din care cauză a fost posibil genocidul din Kosovo şi Krajina”
 a precizat colonelul în rezervă Igor Ghirkin, care a activat în cadrul GRU – serviciul rus de informaţii al armatei. 

Potrivit lui Strelkov, în primăvară anului 2014 Vladimir Putin a făcut prima  mişcare greşită. „A ratat ocazia de a ocupă fără vărsare de sânge toată Novorossia. Probabil, „Coloana a V-a” l-a convins pe preşedinte că avem nevoie de o altă cale. Ca urmare, avem acum un război sângeros, sancţiuni, presiune internaţională fără precedent”. 
Un pas lateral greşit făcut de Vladimir Putin ar fi fost în februarie 2015, la Minsk. „Poziţia ambiguă a Moscovei cu privire la ambele republici a dus la faptul că partea rusă a stabilit acum o „semi-blocadă”. Regimul de frontieră a fost înăsprit, iar acum activiştii au probleme mari cu livrările de bunuri umanitare peste graniţa. Acum, orice marfă care se transporta trebuie să treacă prin proceduri de vămuire, plata impozitelor. Nu toate produsele pot fi transportate” a precizat Strelkov. 

Tot ce se întâmplă reprezintă “maşinaţiuni” ale „Coloanei a V-a”, este convins Strelkov. ”Kievul nu acceptă nici un fel de concesii. Aceşti oameni nu au nici un fel de independenţa, ei au fost, sunt şi rămân junta creată pe bani străini. Ucraina este o armă îndreptată împotriva Rusiei. Chiar dacă războiul nu ar fi izbucnit în Donbas, iar Rusia nu ar fi anexat Crimeea, guvernul de la Kiev tot ar fi declanşat un război împotriva Rusiei”
. 

Igor Ghirkin a conturat şi dimensiunea noii campanii de război din Ucraina.   ”Am tras concluzia că, în acest an, luptele se vor relua în Donbas, şi se vor relua destul de repede, iar războiul se va desfăşura cu mai multă intensitate decât în timpul campaniei de toamna şi de iarnă”. El a subliniat că Ucraina este parte a Rusiei. „Rusia este aşteptată la Odessa şi Harkov, Herson şi în Nikolaev. De fapt, mulţi oameni aşteaptă Rusia şi la Kiev. Inclusiv cei care se consideră ucraineni. Da, ei sunt strânşi la zid de propagandă şi teroare, dar ei sunt acolo”
.. 

Igor Ghirkin (alias Strelkov), colonel GRU în rezervă, este dat în urmărire generală de către autorităţile din Ucraina. Este acuzat de uciderea unor activişti pro-ucraineni din Donbas. Strelkov a povestit despre rolul pe care l-a jucat, anul trecut, în anexarea Crimeei şi despre atacurile armate pe care le-a iniţiat în estul Ucrainei împotriva forţelor de ordine ucrainene cu un grup de combatanţi veniţi din Rusia. Practic, prin acţiunile grupării sale, Strelkov a fost unul din cei care a provocat războiul din estul Ucrainei. 

REPORTERI FĂRĂ FRONTIERE: PRESA E SUPUSĂ CENZURII
Organizaţia Reporteri fără Frontiere a dat publicităţii ultimul Raport privind respectarea libertăţii presei. În document se constată că, în majoritatea celor 180 de ţări ale lumii care au fost analizate, situaţia în care se află ziariştii şi mass-media s-a înrăutăţit. Printre motivele principale care au determinat adâncirea constrângerilor la adresa libertăţii presei se numără: oprimarea voită sau manipularea mass-media în regiuni de conflict, faptul că multe state se prevalează de securitatea naţională, cenzura prin intermediul oamenilor de afaceri şi politicienilor, violenţele şi ameninţările, cenzura din motive religioase. 
Controlul informaţiei în regiunile de conflict

Raportul arată că multe dintre conflictele armate înregistrate pe parcursul anului trecut au avut şi caracterul unor războaie informaţionale. Indiferent de faptul că a fost vorba de Ucraina, Siria, Irak, de războiul din Gaza - între Israel şi Hamas - sau de sudul Sudanului, părţile aflate în conflict au încercat, fără excepţie, să elimine funcţia de sursă independentă de informaţie a canalelor de ştiri sau să le deturneze în scopul promovării propriei propagande.
Cenzură via oameni de afaceri şi politicieni

În Europa de sud-est, multe instituţii media sunt supuse presiunilor exercitate de oameni de afaceri şi de politicieni. "Partidele politice din Europa de Sud-Est exercită mari presiuni asupra jurnaliştilor"
 a afirmat Elvira Jukic-Mujikic, reporter în cadrul unei reţele de jurnalism investigativ cu acoperire trans-balcanică. Redactorii-şefi sau directorii generali primesc telefoane de la politicieni care le stabilesc sumarul ştirilor. Situaţia este valabilă şi în Serbia. 
În Macedonia, influenţa politicienilor este şi mai evidentă, a pecizat Maria Sevrieva, freelancer la Skopje. Mulţi dintre actorii scenei politice au fost, până de curând, proprietarii instituţiilor de presă din ţară. Lucrurile s-au schimbat doar sub presiunea Uniunii Europene, în cadrul negocierilor de aderare purtate de Macedonia. În cele din urmă, modificarea s-a produs, însă doar de formă: proprietarii s-au schimbat, presiunile politice au rămas mari. "Guvernul cumpără cea mai mare parte din publicitatea difuzată în mass-media din Macedonia  şi se poate spune că, în mare parte, câştigurile presei depind - şi sunt plătite - de guvern"
. Criza economică a oferit prilejul pentru a diminua libertăţii presei, operând ca un instrument indirect de cenzură. Şefii le spun jurnaliştilor că nu au bani pentru procese, motiv pentru care preferă ca anumite subiecte să rămână neabordate a precizat Maria Sevrieva. "Ştim că este neprofesionist, dar nu putem exista pe piaţă dacă publicăm anchete despre corupţie"
.

Chiar dacă nu sunt proprietarii direcţi ai unei instituţii de presă, oamenii de afaceri au puterea de a influenţa sumarul publicaţiilor. Jurnalistul Richard Meares, colaborator al Reuters, care a intrat deseori în contact cu reporteri din Balcani, a aflat că, deseori, materialele critice la adresa unei firme pot rămâne în sertare, iar firma în cauză cumpără publicitate la instituţia media care a lansat investigaţia. "Mulţi jurnalişti din Balcani îmi spun că şefii le interzic să scrie articole în care pot fi aduse eventuale prejudicii unor clienţi de publicitate"
. Goran Milic, care conduce canalul de ştiri Al Jazeera Balkans a afirmat că, uneori "jurnaliştii se pun singuri sub presiune, deoarece ştiu ce anume ar citi publicul şi ce nu". Există şi o presiune suplimentară din interiorul familiei. "Părinţii le reproşează copiilor că din cauza articolelor publicate nu se mai simt în siguranţă pe stradă"
. Asemenea remarci duc la autocenzură.

Securitatea naţională - pretext pentru represiune

Pretinse ameninţări la adresa securităţii naţionale au constituit în numeroase ţări un pretext pentru limitarea libertăţii presei şi unor drepturi fundamentale ale omului. În Rusia, de exemplu, au fost adoptate, cu motivaţia războiului din estul Ucrainei, o serie de legi represive, între care înăsprirea interdicţiei de a critica, în spaţiul public, încălcarea integrităţii teritoriale. În Kazahstan a fost adoptată o lege care instituie cenzura pe durata convulsiilor sociale, ca măsură de preîntâmpinare a protestelor de tipul celor înregistrate la Kiev cu un an în urmă. Protecţia securităţii naţionale a fost invocată de armata thailandeză după lovitura de stat din mai 2012 şi de regimul militar din Egipt. În Thailanda a fost instituită cenzura, iar în Egipt au fost arestaţi ziarişti incomozi.

Violenţe împotriva presei

Numeroşi ziarişti care au comentat demonstraţii, proteste publice, au fost insultaţi, atacaţi, chiar ucişi pe parcursul ultimului an. Unii au fost atacaţi intenţionat, pentru a se împiedica relatările de la faţa locului. Au existat cazuri în care jurnaliştii au avut de suferit ajungând, neintenţionat, între fronturi. Uneori, ziariştii au fost atacaţi de poliţie sau armată. Situaţii de gen au existat în Ucraina, în Turcia pe parcursul protestelor după reprimarea mişcării Gezi sau în timpul unor demonstraţii din Venezuela ori Hong Kong. Alteori, ziariştii au fost arestaţi abuziv în timpul unor demonstraţii - precum în Bahrain şi în localitatea Ferguson din SUA. Chiar dacă au fost rapid eliberaţi, tentativa de intimidare a fost evidentă.
Ameninţări din partea grupărilor non-statale 

Puternice grupări non-statale, care nu tolerează informaţiile incomode, au devenit în multe ţări o primejdie pentru ziarişti. Exemple în acest sens sunt Statul Islamic, Boko Haram din Nigeria, o serie de grupări islamiste din Libia precum şi formaţiuni paramilitare sau grupări criminale din Columbia şi Mexic. În Brazilia au fost ucişi jurnalişti care au relatat despre cazuri de corupţie sau crimă organizată. 

O înrăutăţire clară a libertăţii presei a fost constatată şi în ţări UE. În Italia,  numeroşi jurnalişti s-au confruntat cu ameninţări din partea Mafia sau cu plângeri neîntemeiate în justiţie. În Bulgaria, în baza unei legi adoptate de urgenţă, Garda Financiară a trecut la represalii împotriva unor jurnalişti care relataseră despre abuzuri în domeniul financiar. Ziariştii au fost amendaţi şi hărţuiţi în justiţie.

Cenzură din motive religioase
Unele guverne invocă blasfemia sau ofensarea sentimentelor religioase pentru a împiedica criticile cu caracter politic. Este cazul unor ţări precum Arabia Saudită, Iran, Kuweit şi India - unde au fost arestaţi, în 2014, ziarişti sau bloggeri care au exprimat critici la adresa unor grupuri religioase sau organe ale statului.  
FLASH. OPINII DE PRESĂ
“După asasinarea lui Nemţov, Rusia este învăluită de teamă”

„Reacţiile la asasinarea lui Boris Nenţov sunt extraordinare, pe măsura acestui om” a precizat cotidianul Kommersant, care vede în moartea opozantului „moartea politicii”. Zeci de mii de persoane - 70.000, potrivit organizatorilor - au participat la Moscova la un marş de comemorare a lui Boris Nemţov. Repercusiunile asasinării lui Boris Nemţov „ar putea afecta până şi politica externă a Rusiei”, iar uciderea opozantului rus ar putea să „devină un argument solid în favoarea partizanilor unei politici mai dure faţă de Moscova”
. 

Moartea lui Boris Nemţov "constituie o barieră psihologică pe care Rusia a trecut-o" motiv pentru care "nu va mai fi niciodată la fel" a avertizat cotidianul  Vedomosti. „Mulţi oameni au spus după asasinat: „Ne-am trezit într-o altă ţară”” a subliniat ziarul, care a numit manifestaţia în memoria lui Boris Nemţov, „Marşul împotriva fricii”. Deşi autorităţile susţin că studiază toate pistele pentru a-i găsi pe ucigaşi, unele segmente mass-media acuză „climatul de frică” instaurat în Rusia.  „De o lungă perioadă de timp - cel puţin un an - trăim într-o ţară unde disidenţa este asimilată trădării, pentru care poţi fi ucis” a denunţat Vedomosti, cu sublinierea că „războiul, ca orice crimă la comandă, este uşor de pornit, dar mult mai greu de oprit”
. 

Publicaţia Novaia Gazeta, care a publicat un interviu realizat cu Boris Nemţov în aprilie 2014, a amintit că opozantul rus primea cu regularitate amenințări cu moartea, dar nu credea că aşa ceva se poate întâmpla. „Ei bine, da, ei pot: nu cred că pot să mă omoare, dar cu siguranţă mă pot trimite la închisoare”
 afirmase Boris Nemţov, care se declarase „imunizat” în faţa acestor ameninţări. Potrivit Novaia Gazeta, „asasinarea lui Nemţov este un punct fără întoarcere, o destabilizare radicală a situaţiei politice în Rusia, ale cărei consecinţe sunt încă inimaginabile”. 

Cotidianul Komsomolskaia Pravda a apreciat că această crimă nu a fost motivată politic. „Cine ne omoară aici din motive pur politice? Nu suntem în Ucraina (...) Pentru bani, se ucide. Pentru politică, nu”
. 

Potrivit Associated Press, Boris Nemţov afirmase că deţine dovezi care atestă implicarea armatei ruse în conflictul din Ucraina. „Prezentarea unor astfel de dovezi evident că nu ar fi fost pe placul Kremlinului”
.

Ideea apare şi în Ukrainskaia Pravda, care citează afirmaţiile lui Elmar Brok, preşedintele Comisiei pentru Afaceri Externe a Parlamentului European. Boris Nemţov „a fost ucis din cauza intenţiei sale de a publica un raport cu privire la prezenţa trupelor ruse în estul Ucrainei”. Elmar Brok a declarat că l-a cunoscut personal pe Boris Nemţov, cu care se întâlnea în mod regulat la Moscova, Bruxelles şi Strasbourg. „Un om foarte deschis (...). A fost un far pentru mişcarea de opoziţie, pentru că ştia foarte bine ce face, avea experienţă şi curaj”
.
Sub titlul "Asasinarea lui Nemţov nu face decât să sporească ura şi frica", ziarul Nezavisimaia Gazeta a precizat că "în Rusia este extrem de periculos să te ocupi de anchete jurnalistice". Totodată, este "extrem de periculos să demaşti o activitatea ilegală neonazistă", iar acum "în mod sigur, şi să fii politician în opoziţie este un lucru extrem de periculos". Fost vicepremier, "Nemţov a fost împuşcat chiar în centrul Moscovei, practic lângă zidurile Kremlinului" a subliniat cotidianul rus,  concluzionând că "în spatele unei asemenea insolenţe se ascunde, de regulă, impresia că autorii vor scăpa nepedepsiţi", căci "în Rusia este greu de imaginat o anchetă independentă într-un asasinat politic"
.

"Cu numai trei ore înainte de a muri, Boris Nemţov a acordat postului de radio Eho Moskvî un amplu interviu" a relatat Gazeta Wyborcza. În cursul interviului “l-a denunţat pe Putin ca fiind un 'specialist în minciuni şi un mincinos patologic”
, cu referire la implicarea unor soldaţi ruşi în luptele din Ucraina.

Despre această "crimă în umbra Kremlinului" a scris şi The Financial Times, care a făcut un bilanţ al "culturii violenţei politice" din Rusia. Boris Nemţov, un "apărător încăpăţânat al valorilor democratice şi al drepturilor omului", fusese "denunţat ca trădător de televiziunea de stat şi era demonizat pe reţelele de socializare" pentru că "lua cuvântul împotriva corupţiei din statul rus şi împotriva implicării Kremlinului în războiul din Ucraina"
. 

The New York Times a apreciat că "după asasinarea lui Boris Nemţov, Rusia este învăluită de teamă". Explicaţia este că "asasinatul ar putea deveni semnalul de revenire a violenţelor mortale printre mai marii elitelor de la Moscova şi a unui climat tot mai apăsător de teamă, pe scena politică rusească"
, a atenţionat cotidianul american.

Ziarul francez Libération a subliniat că demonstraţia organizată la Moscova în semn de omagiu pentru politicianul disident au scos în stradă "între 20 şi 70 de mii de manifestanţi"
. Lumea întreagă "a fost şocată de asasinara opozantului rus Boris Nemţov"
 a afirmat Der Spiegel. 

„Zeci de mii de manifestanţi - 70.000 potrivit organizatorilor; 16.000 potrivit poliţiei - au demonstrat (...) în centrul Moscovei în semn de omagiu adus lui Boris Nemţov, fost viceprim-ministru rus şi opozant, asasinat la câţiva metri de palatul prezidenţial (...). Amploarea acestei manifestaţii a depăşit cu mult numărul obişnuit de protestatarii opoziţiei din ultimul timp” a precizat Le Monde. Unii protestatari nu au putut participa la marş „ieşirile de metrou către punctul de întâlnire fiind aproape blocate de o mare mulţime”
.

„Boris Nemţov: zeci de mii de oameni au manifestat în memoria lui politicianui ucis” a titrat The Guardian. „Au venit cu pancarte şi strigăte de "Ruşine!" - o mare coloană de oameni s-a deplasat în centrul Moscovei pentru a comemora (...) figura opoziţiei ruse care a avut un destin tragic”
.

Asasinatul politic este o metodă "depăşită" a afirmat cotidianul chinez The Global Times, condamnând uciderea opozantului rus Boris Nemţov, calificată drept o "lovitură severă pentru unitatea rusă". "Asasinarea liderilor opoziţiei este un act extrem de lipsit de sens, deoarece indignarea pe care o stârneşte nu poate decât să întărească opoziţia, în loc să o slăbească" a apeciat cotidianul Partidului Comunist Chinez. "Asasinatul politic este cel mai ruşinos act. Este o strategie depăşită şi rar folosită în lumea modernă şi civilizată". "Societatea chineză doreşte să vadă o Rusie stabilă sub regimul lui Putin" a subliniat ziarul, potrivit căruia asasinarea lui Boris Nemtsov "a fost o lovitură severă pentru unitatea rusă". Este "o calamitate pentru cultura rusă" de care "unele forţe s-ar putea folosi politic", motiv pentru care comunitatea internaţională "trebuie să susţină autorităţile ruse în ancheta lor". Opozantul are doar o "influenţă limitată" iar uciderea sa "este împotriva logicii politice normale"
.

“Revoluţia culturală jihadistă”

Presa internaţională atenţionează asupra pericolului care planează asupra patrimoniului arheologic din Irak şi Siria. Gruparea Statul Islamic “atacă istoria omenirii”
 a avertizat El Pais. “Jihadiştii” din gruparea Statul Islamic “au distrus” în Irak “comori din perioada pre-islamică”
 a rezumat La Libre Belgique, iar Le Figaro a sintetizat, la rândul său: “Devastarea monumentelor istorice de către Statul Islamic sau revoluţia culturală jihadistă”. "Leagăn al civilizaţiei, Mesopotamia din Antichitate a fost martora succesiunii mai multor imperii vaste, care au lăsat în urmă opere săpate în piatră"
 

Le Soir consideră că "acţiunile distructive ale jihadiştilor merg dincolo de religie". "Pierduţi într-o lume în care nu-şi găsesc locul, teroriştii vor să distrugă totul pentru a reîncepe de la zero conform legilor şi valorilor lor"
. Publicaţia Diario de Noticias afirmă că “teroriştii islamişti vor să declare că fac ce poftesc şi că nimeni nu le impune limite”. Subliniază că “Distrugerea unor obiecte vechi de mii de ani (…) este încă o piesă de propagandă în campania terorii”
. În replică, parcă, "Muzeul Naţional al Irakului îşi redeschide porţile după un deceniu" a menţionat The Washington Post
.

Directorul general al UNESCO a cerut o reuniune de urgenţă a Consiliului de Securitate al ONU, după distrugerea sculpturilor pre-islamice în Muzeul Mosul de jihadişti. "Acest atac este mai mult decât o tragedie culturală, este şi o problemă de siguranţă pentru că sunt hrănite bigotismul, extremismul violent si conflictul din Irak"
 a declarat directorul UNESCO, Irina Bokova.
ONU a lansat un apel către comunitatea internaţională pentru stoparea distrugerii siturilor antice din Irak de către gruparea jihadistă Statul Islamic, a precizat Diario de Noticias. Secretarul general ONU “s-a declarat indignat de distrugerea cu buldozere a unor edificii istorice vechi de peste 2000 de ani şi a unor muzee conţinând artefacte din patrimonial UNESCO”
. 

Distrugerea sitului Nimrud “face parte dintr-o campanie sistematică a grupării teroriste islamice de a anihila comori ale artei şi arheologiei” a subliniat Stars and Stripes. “Unele dintre cele mai peţioase valori culturale ale lumii, inclusiv locuri antice aparţinând leagănului civilizaţiilor, se află în arii controlate de gruparea extremistă”
. 


Nimrud, “o bijuterie a artei asiriene”, a fost construit pe malurile Tigrului “în secolul al treisprezecelea înainte de Hristos, la 30 de kilometri de Mossul” menţionează TheMiddleEast online. “El a fost capitala primului imperiu din lume care s-a extins către Egipt, Turcia şi Iranul de astăzi”
.


În altă ordine de idei, The Huffington Post a avertizat că gruparea Statul Islamic “s-a specializat şi în războiul cibernetic”. FBI “anchetează atacurile informatice lansate asupra mai multor site-uri americane şi europene de către persoane care se declară ca fiind membri ai gruparii Statul Islamic”
.  
Ameninţarea terorismului jihadist “este reală şi impune un răspuns permanent”
 a subliniat La Vanguardia. În faţa “redutabilei influenţe” exercitată de Statul Islamic “în aria occidentală”, armata franceză “a activat o celulă de contra-propagandă pe internet” a precizat Le Monde. În jur de 50 de specialişti militari “urmează să compună această unitate anti-Statul Islamic, care va fi găzduită de Centrul interarme CIAE, creat în anul 2012 la Lyon”. Misiunile noii forţe speciale sunt “de a anticipa campanile grupării jihadiste, de a identifica agenţii săi de recrutare şi reţelele lor de influenţă, ripostând imediat prin difuzarea de imagini şi mesaje”. “Planificarea militară pentru 2014-2019 atribuie luptei contra jihadismului un milliard de euro”
.

“Rusia nu-şi va schimba cursul politic”
   

Restabilirea echilibrelor de putere în baza evoluţiilor legate de Ucraina rămâne în centrul preocupărilor mass-media. În teren “armata ucraineană continuă retragerea armelor grele”
 menţionează Kommersant. Pe de altă parte, agenţia Ukrinform afirmă că “Rusia desfăşoară în Crimeea rachete capabile să transporte arme nucleare”
, acestea fiind îndreptate spre Ucraina. Totuşi, “puţine ţări membre NATO se grăbesc să-şi mărească bugetele militare, în conformitate cu recomandările Alianţei”
 a subliniat The Financial Times, deşi, după cum menţionează agenţia Rosbalt, “Rusia a reactivat (…) câteva baze militare din nordul extrem care fuseseră închise după 1989”. Ministrul rus al Apărării a anunţat că “Rusia şi-ar putea apăra interesele în zona Arcticii recurgând la mijloace militare”
. 

The Washington Post apreciază că retragerea trupelor reprezintă o “lovitură politică grea” pentru preşedintele ucrainean, “care s-a angajat să reunifice Ucraina şi să pună capăt celui mai sângeros conflict din Europa de la războaiele balcanice din anii 1990”. În această situaţie, “un lider al miliţiilor devenit politician a invocat punerea sub acuzare a şefului armatei Ucrainei pentru această înfrângere”
. În oglindă, parcă, separatiştii din Doneţk “declanşează o anchetă penală” împotriva conducerii de la Kiev, pe care o acuză de “declanşarea unui război în Donbas”
.   

The Telegraph precizează că preşedintele rus Vladimir Putin “a decis marcarea operaţiunii din Crimeea printr-o sărbătoare oficială, denumită “Ziua Forţelor Speciale””. Referitor la ceea ce numeşte “imperiul invizibil al lui Vladimir Putin”, publicaţia afirmă că “prin crearea în tăcere a unei reţele a influenţelor de-a lungul întregii Europe, preşedintele rus a schimbat regulile, iar NATO încearcă să le prindă din urmă”
. 

Vladimir Putin a precizat că Rusia a desfăşurat în Crimeea baterii de rachetă de coastă Bastion - vizibile atât dinspre mare cât şi dinspre sateliţi, pentru a descuraja orice tentativă de atac. “Nimeni nu are, deocamdată, un asemenea sistem în afara Rusiei”
 a subliniat liderul de la Kremlin, adăugând că Moscova era pregătită să-şi plaseze în stare de alertă forţele nucleare în martie 2014, în cazul unei intervenţii nucleare occidentale în  Crimeea. 

Comandantul forţelor NATO în Europa, generalul Philip Breedlove, a avertizat că “succesul înregistrat de Rusia în destabilizarea Ucrainei îl va încuraja pe (…) Putin să semene vrajbă şi în alte părţi, în cadrul strategiei de slăbire politică a NATO şi de extindere a influenţei Rusiei în regiune”
.

Contextul geopolitic actual determină Lituania să reintroducă, temporar, obligativitatea stagiului militar, a afirmat preşedintele lituanian, Dalia Grybauskaite. Decizia a fost argumentată prin faptul că “armata trebuie să fie pregătită corespunzător pentru apărarea ţării chiar şi pe timp de pace”
. 


Novîie Isvestia punctează vizita preşedintelui Ciprului la Moscova, “unde a semnat” împreună cu Vladimir Putin “mai multe acorduri, inclusiv privind cooperarea militară, şi şi-a reafirmat opoziţia faţă de sancţiunile adoptate de UE împotriva Rusiei”
. Legat de acest subiect, Le Figaro a afirmat că liderul de la Kremlin “încearcă să-i dezbine pe europeni”
. Publicaţia americană Newsweek a precizat că “liderii europeni se confruntă cu o grea dilemă”. Mai exact, “ei pot fie să se dedice susţinerii revoluţiei din Ucraina, fie să comploteze cu Rusia pentru a face din această ţară un stat eşuat”, iar “cale de mijloc nu există”
. 


Pravda se referă la turneul ministrului rus al Apărării în America Latină. “Venezuela, Nicaragua şi Cuba fac parte din blocul de stânga, care consideră că imperialismul SUA este principala ameninţare atunci când se pune problema înlăturării unor guverne legitime din ţările lor, având ca scop instalarea unor regimuri pro-americane”. Concluzia cotidianului este că “forţele militare ale Rusiei se întorc în America Latină”
.  

În opinia Moscovei, “vinovăţia SUA pentru situaţia din Ucraina este evidentă”
, după cum a afirmat preşedintele Dumei de Stat, Serghei Narîşkin. Pe de altă parte, ministrul rus de Externe, Serghei Lavrov, a declarat că “în pofida campaniei fără precedent, Washingtonul nu a reuşit să formeze o coaliţia globală antirusească”
. Publicaţia Komsomolskaia Pravda face, în context, un rezumat al afirmaţiilor lui Serghei Lavrov, concluzionând că “Rusia nu-şi va schimba cursul politic”.

Regatul Unit va trimite instructori pentru a antrena armata ucraineană, “un demers care riscă să provoace furia Rusiei” a apreciat The Guardian. “Este foarte probabil ca iniţiativa să fie folosită de Moscova drept justificare a afirmaţiei lui Putin, anume că separatiştii proruşi ar lupta împotriva unei “legiuni străine a NATO”” cu atât mai mult cu cât “în primăvară vor sosi şi consilieri militari americani”
. 

Comisia Europeană “a acuzat Rusia de încălcarea angajamentelor comerciale, cerând Organizaţiei Mondiale a Comerţului să arbitreze taxele de import ilegale pe o gamă de produse”
 a precizat EUobserver. În planul războiului economic, apar nelinişti occidentale. “Ce se întâmplă dacă Rusia taie gazul Europei?”
 se întreabă The Independent. 

Neliniştile par justicate, cu atât mai mult cu cât, în Ucraina “Banca Naţională a limitat accesul la valuta externă, într-un nou efort de a opri deprecierea grivnei, în vreme ce preşedintele rus Putin a ameninţat cu sistarea livrărilor de gaze”
. Din perspectiva liderului de la Kremlin, decizia Kievului de a decupla estul Ucrainei de la alimentarea cu gaze “miroase a genocid”
. Disputa ruso-ucraineană pe tema gazelor naturale echivalează cu o veste îngrijorătoare pentru Europa, întrucât “dacă Gazprom închide robinetul, 55% din combustibilul pentru Europa nu va mai ajunge la destinaţie”
. Este motivul pentru care “Europa vrea ca acordurile cu Gazprom să fie convenite la Bruxelles”
 precizează publicaţia bulgară Dnevnik, cu referire la proiectul Uniunii Energetice Europene. “Această politică este menită să reducă dependenţa energetică de livrările de gaze ruseşti”
. 

Rzeczpospolita a apreciat, în context, că “Putin a început să joace la nivel global”. Preşedintele Rusiei “a impus o schimbare a Constituţiei ucrainene care, de facto, împiedică integrarea ei în Occident” a precizat cotidianul polonez, adăugând că “pe europeni a fost suficient să-i sperie cu un conflict deschis pe Bătrânul Continent”. Pentru Washington, “liderul de la Kremlin a pregătit o altă provocare”, întrucât “dacă Teheranul va primi (…), sisteme ruseşti de apărare aeriană, se va putea plasa pe o poziţie mult mai categorică în negocierile privind oprirea programului său nuclear”
.

Aceste negocieri se află la baza tensionării relaţiilor americano-israeliene, admite presa americană. “Un acord cu Republica islamică ar fi imperfect” afirmă The Washington Post.  Pe de altă parte, însă, dacă nu ar fi convenită o înţelegere, “SUA şi Israelul s-ar confrunta cu opţiunea neplăcută a unui atac asupra instituţiilor iraniene, fără a avea vreo garanţie că un astfel de atac ar întârzia Teheranul mai mult de numai câţiva ani”
.

Le Point menţionează că “ruşii, în majoritate, se simt ameninţaţi de Occident”. “Conform unui sondaj de opinie, 68% din ruşi sunt convinşi că ţara lor se confruntă cu ameninţări militare externe, iar 82% au încredere că armata rusă va face faţă cu succes acestor pericole”
. Le Point mai menţionează că “aceste procentaje sunt în creştere substanţială”. 

“Avem Occidentul la porţi” a afirmat ministrul rus de Externe, Serghei Lavrov, citat de Corriere della Sera. În replică, Înaltul reprezentant al UE pentru Afaceri Externe, Federica Mogherini, a declarat: “Nu trăim o epocă a certitudinilor, ci a transformărilor şi interdependenţei. A interpreta această stare prin optica generaţiilor anterioare căderii Zidului Berlinului (…) este anacronic. Când Lavrov spune “avem Occidentul la porţi”, răspunsul meu este:”E un Occident pe care l-am construit împreună în deceniile trecute, e ideea unei Europe care vrea să coopereze nu doar cu Rusia, dar cu toţi vecinii săi””
.    

Alexis Tsipras: “Am câştigat bătălia, nu războiul”

Agenda europeană a fost marcată de decizia Eurogrup, în cursul căreia s-a decis prelungirea programului de asistenţă financiară convenit cu Grecia în baza reformelor propuse de Atena. Decizia nu îl mulţumeşte total pe Mario Draghi, guvernatorul BCE - unul dintre creditorii Greciei. The Guardian a precizat că “Mario Draghi şi-a dat acordul în privinţa prelungirii programului de salvare, însă i-a trimis o scrisoare şefului Eurogrupului în care îşi susţine îngrijorările”. Mario Draghi “nu este complet fericit din cauza lipsei detaliilor din planul grec de reformă. BCE, ca şi ceilalţi creditori ai Greciei, doreşte dovezi convingătoare că orice reforme economice noi sunt cel puţin la fel de bune precum cele deja existente în programul de salvare”. Publicaţia menţionează că “indicii bursieri au cunoscut o creştere rapidă de 10% la Atena după decizia de prelungire a acordului, iar indicele londonez  FTSE 100 a ajuns la un maxim istoric pe fondul uşurării că s-a detensionat criza privind programul de salvare”
. Ziarul Frankfurter Allgemeine Zeitung a precizat că “BCE ar dori ca Grecia să introducă măsuri de control al capitalului pentru a opri retragerea depunerilor din bănci”
. 

Der Spiegel menţionează un zvon alarmant, legat de un posibil Grexit. “Banca Centrală Europeană se pregăteşte pentru o eventuală ieşire a Greciei din zona euro, gândindu-se (…) cum ar putea rămâne intact restul zonei”
. Avertismentul The Financial Times legat de gravitatea unui eventual Grexit e ferm. Legat de conservarea Atenei în zona euro “miza e mai mult geopolitică decât economică”, iar “costul unei gafe ar fi incalculabil”. Această ţară “fără egal” reprezintă “extremitatea sudică a NATO”, iar “relaţiile sale cu Rusia, Iranul şi China sunt unice în cadrul Alianţei”. În plus, “Grecia este responsabilă de securizarea unei mari porţiuni volatile a frontierei externe a UE”, iar în confruntarea “care promite să fie de lungă durată între Occident şi Rusia, activele geostrategice ale Greciei sunt de neînlocuit”
.    
“Luna de miere a Syrizei s-a terminat, având în vedere că Grecia a ajuns la un acord cu UE pe tema datoriei”
 a apreciat The Observer. “Am câştigat bătălia, nu războiul”
 a afirmat premierul elen, iar ziarul Kathimerini a opinat că “este timpul ca Alexis Tsipras să-şi păstreze calmul” întrucât “în disputele pricind criza datoriei Greciei, geopolitica si politica internă trag în direcţii opuse”. Purtătorul de cuvânt al Executivului de la Atena, Gabriel Sakellaridis, a afirmat că “guvernul a făcut tot ce trebuie ca să se ajungă la o soluţie reciproc avantajoasă. Acum, responsabilitatea le revine altora”
. 

Atena a făcut o primă concesie, afirmă El Pais, întrucât, “după (…) săptămâni de presiuni puternice, ministrul elen de Finanţe a admis că Atena are nevoie de o prelungire a programului de creditare pentru a negocia cu mai multă degajare un al treilea acord de asistenţă”. Însă, dacă “Grecia cedează” înseamnă că “Europa va fi, la rândul ei, obligată la concesii politice şi financiare faţă de o ţară care a pierdut, în ultimii cinci ani, un sfert din PIB şi a cărei salvare nu a oprit creşterea datoriei publice, a şomajului şi agravarea urgenţelor sociale”
. 
The New York Times consideră că, pentru a rezolva criza din Grecia, “Europa trebuie să-şi concentreze mai puţin atenţia asupra datoriei şi mai mult asupra justiţiei. Atena nu a risipit, pur şi simplu, câteva miliarde de euro, o bună parte din bani fiind furaţi”. Dar “UE a făcut prea puţin pentru pentru a forţa Grecia să elimine corupţia la nivel înalt. Această posibilă explicaţie nu prevesteşte un viitor prea bun al Uniunii Europene”
.  
Potrivit Raportului de Monitorizare a Crizei, editat de Caritas Europa şi citat de EUobserver, “austeritatea impusă de acordurile de salvare îi loveşte, în primul rând, pe cei mai vulnerabili”. În publicaţia de la Bruxelles se subliniază că “oamenii care plătesc, în prezent, preţul cel mai mare sunt aceia care nu au avut nici o influenţă asupra deciziilor care au dus la criză, iar ţările cele mai grav afectate se numără printre acelea care au cele mai mari carenţe în sistemele lor de potecţie socială”
 - ţări printre care se numără şi Grecia.  
Chişinău: guvern minoritar, instalat cu sprijinul comuniştilor

Republica Moldova va achita, în primul trimestru al anului, cu 20% mai puţin pentru gazele naturale importate din Rusia. “Concernul rus Gazprom a informat SA Moldovagaz că, în conformitate cu clauzele stabilite în acordul bilateral, pentru trimestrul I al anului 2015 preţul gazului livrat către Republica Moldova va fi de 311 dolari SUA pentru 1000 de metri cubi”
. Imediat, “preţul de piaţă al acţiunilor întreprinderii moldo-ruse Moldovagaz a crescut de şase ori”
. Ambasadorul Rusiei la Chişinău, Farit Muhametşin, a declarat că Moscova şi “poporul Republicii Moldova” au multe în comun. “Suntem, în continuare, deschişi pentru discuţii constructive cu Chişinăul, cu scopul identificării “formulei” în care se vor reflecta interesele celor două părţi şi care va asigura condiţii pentru cooperarea reciproc avantajoasă în domeniul comercial-economic. (…) Întrucât cooperarea ţărilor noastre (…) are caracter tradiţional, partea rusească acţionează în baza considerentului că partenerii moldoveni nu doar ne vor informa despre planurile de asociere cu UE, dar vor şi discuta consecinţele acestui pas important pentru interacţiunea noastră”
. Republica Moldova este menţionată într-un document al secretarului amerian pentru Apărare, Ashton Carter, “privind sferele de influenţă ale Rusiei în Europa de est”
. 

Noul premier al Moldovei, Chiril Gaburici “poate să devină o problemă pentru Vladimir Putin” a apreciat The Wall Street Journal. “Poziţia sa ca premier poate reprezenta un factor decisiv pentru stabilirea viitoarei traiectorii a ţării”
. Cabinetul condus de Chiril Gaburici a primit, în Parlament, sprijinul liberal-democraţilor, democraţilor şi comuniştilor. 

Potrivit USA Today, Moldova este „o fostă republică sovietică agrară şi sărăcită”. În afară de vinuri și ciocolată „este cunoscută pentru regiunea transnistreană în care se află armata rusească şi rezerve mari de arme şi muniţii de după conflictul armat din 1992”
. 
Potrivit Europa Liberă, „sistemul politic din Republica Moldova”, unde a fost învestit un guvern proeuropean minoritar cu susţinerea comunştilor, „pare tot mai disfuncţional”. „Marele câştigător în această situaţie ar putea fi Rusia”
.

Le Monde consideră că susţinerea noului premier de la Chişinău de comunişti transmite mesaje negative către Occident. „Alianţa dintre o parte a dreptei şi comunişti transmite un semnal negativ Europei Occidentale. A propune un guvern minoritar într-o ţară aflată în proximitatea Ucrainei este un gest iresponsabil”
. 
The Financial Times a remarcat că învestirea unui nou guvern și intervențiile Băncii Centrale a Moldovei pe piața monetară au dus la stoparea deprecierii leului moldovenesc în raport cu dolarul american. „Moneda naţională din Moldova a fost susţinută de măsurile întreprinse de BNM privind majorarea ratei de bază cu cinci puncte procentuale, până la 13,5% (...) în sprijinul leului moldovenesc a fost şi votarea noului guvern”
. 

